azaroa 2012 - Blogberri Blogberri\nArchive for 2012(e)ko azaroa\nAurkezpeñak, “kartelzpenak” eta liburu aurkezpenak\nazaroa 27th, 2012\nGoio Arana lankideak “Ez nire kartel barik” argazki bilduma argigarria jarri du sarean. Lehendik bagenekien aurkezpeñen argazkiak biltzen zituela; orain, aurkezpenen beste ñabardura bat ekarri digu: prentsaurrekoetan erakusten diren afixekin osatu du bilduma. Ez dakit beste herrietako egunkarietan Euskal Herrian bezainbat prentsaurreko argazki agertzen den, baina Euskal Herrikoak aspaldian aspertua nauela egia da, eta pozten naiz Goiok zorroztasunez eta umorez jorratu duelako gai hori.\nEuskal Herrian prentsaurrekoetara maiz jotzen da. Begi bistakoa bada ere lau lagun mahai batean gibelean jarrita agertzeak ez duela inolako interesik albistea ilustratzerako garaian – are gutxiago egunkari baten ale bereko hamar orrialdetan halako hogei argazki ageri baldin badira – horrelakoak oraino ikusten dira. Itxura guztien arabera, prentsaurrekoen antolatzaileak ohartu dira argazkia “landu” behar dutela. Aurkezpeñaren ikerketan sartu gabe (korapilatsuagoa baita), afixak erakusten dituzten argazkiez aritu nahi nuke.\nArgazki horiek, gehienetan, prentsaurrekoa hasi aitzin edo bukatu ondoan egiten dira. Dudarik gabe, mahai batean gibelean jarrita baino “ikusgarriago” (“bisualago” erraten da erredakzioetan) edo dinamikoago izatea da helburua. Baina, funtsean, ez dira anitzez argazki erakargarriagoak, ez eta ere hobeak.\nGoioren bildumak gogora dakarkit beste argazki mota bat: liburu aurkezpenena. Printzipioa antzekoa da, salbu argazkiko protagonista bakarra dela, taldea izan beharrean, eta afixaren ordez liburua daukala eskuan. Eta hor aritzen dira argazkilariak idazleari argazkiak ateratzen: hartu liburua horrela, eta orain zabalduta, eta orain itxita, eta orain jarri horrela, eta orain zutik… Baina beharbada, hobe argazkia libururik gabe egitea, eta liburuaren azala fitxa batean jartzea.\nEta prentsaurrekoetan? Hasteko, neurtu behar da prentsaurrekoak berezko albiste modura sartu behar diren, edo beste modu batera aipatu behar diren (baina beste baterako utziko dut gai hau). Prentsaurrekoari argazkia egin behar bazaio, nik uste hobe dela hizlariaren plano hurbilagoak egitea, hitz egiten ari den bitartean, keinuekin, begiradekin eta abar, anitzez argazki adierazgarriagoak lor daitezkeelako.\nAnekdota batekin bukatuko dut. Duela urte batzuk Ipar Baionako kantonamendu hauteskundeetako lehen itzulian hautagai sozialista gaztea nagusitu zitzaion ordu arteko kontseilari nagusi komunistari. Bi itzulien artean prentsaurrekoa eman zuten sozialistek eta komunistek batera: komunistak sozialistaren aldeko bozka eskatu zuen. Bi argazki bazeuden: bat orokorra, mahai osoa erakusten zuena, lau edo bost lagunekin; bestean bi hautagaiak ageri ziren, sozialista gaztea mintzatzen besoen mugimendua nabari zuela, eta atzean komunista zaharra triste antzera. Bigarren argazki hori argitaratzeko eskatu nuen, baina hastapenean lehena argitaratzekotan ziren ene lankideak, mahai osoa erakustea hobe zelakoan… nahiz eta argazki adierazgarria bestea izan eta mahaiko gainerako kideek tokirik ez izan artikuluan.\nPosted in Argazkiak, Kazetaritza\nPosted in 31 eskutik, Euskara, IKTak, Internet\nazaroa 19th, 2012\nPosted in 31 eskutik, Euskaldunak, Euskara, Folklorea\nazaroa 14th, 2012\nPosted in Ipar Euskal Herria, Politika\nTags: Hollande Aurore_Martin demokrazia Europa\nazaroa 9th, 2012\nTags: Xilaba bertsolaritza\nazaroa 7th, 2012\nTags: Aurore_Martin Ipar_Euskal_Herria Lurralde_elkargoa Manuel_Valls


XXVI. Mendaroko Aire Libreko Margo Lehiaketa - Agenda - Mendaro\nXXVI. Mendaroko Aire Libreko Margo Lehiaketa\nMendaroko XXVI. aire libreko Margo Lehiaketa egingo da irailaren 25ean\nMendaroko herria da gaia eta teknika, formatua eta euskarria libreak izango dira.\nLanen aurkezpena Goñati pilotalekuan izango da, eguardiko 13:00etatik 14:00etara.\nEpaimahai batek aukeratuko ditu lanik onenak eta egunean bertan emango dira jakitera 14:30etan.\nIrailaren 25an egingo da Mendaroko XXVI. aire libreko Margo Lehiaketa eta edonork har dezake parte. Mendaroko herria da gaia, eta teknika, formatua eta euskarria libreak izango dira. Goñati pilotalekuan egingo da lanen zigilatzea, 9:00etatik 11:00etara. Euskarriei dagokienez, lanerako prest eraman daitezke, baina ez da onartuko marrazki edo zirriborrorik. Lanak bertan aurkeztuko dira eguardiko 13:00etatik 14:00etara.\nLanik onenak aukeratuko ditu horretarako gai den epaimahai batek, eta egunean bertan jakinaraziko dira epaimahaikideen izenak. Arratsaldeko 14:30etan emango dira jakitera irabazleak, eta sari banaketari ekingo zaio. Lau sari egongo dira guztira, eta lehenengo hiru postuetako margolanak udalarentzat izango dira. Lehen saria 700 eurokoa izango da, bigarrena 500 eurokoa eta hirugarrena 300 eurokoa. Laugarren saria herri saria izango da, 300 eurokoa, eta margolana herritarren bozketaren irabazlearentzat izango da.\nErakusketa egingo da aukeratutako lanekin urriaren 1tik 10era, ostiral, larunbat eta igandeetan 12:00tatik 14:00etara eta 18:00etatik 20:00etara Lagun Betikoenean. Erakusketaren ondoren, lanak jasotzeko azken eguna azaroaren 29a izango da.\nHaurrek ere parte har dezakete\nAire libreko margo lehiaketan haurrek ere parte har dezakete eta baldintza berdinak mantenduko dira. Bi maila egongo dira, A maila HH2tik LH2ra eta B maila LH3tik DBH3ra. Haur saridunek pintura materiala irabaziko dute.


Anjel Figueroa gogoan zaitugu | Borroka Garaia da!\nPosted by saretik 16/03/2013\nUk berri , Algortako Herrira\nAtzo iluntzean, 800 lagun baino gehiago batu ginen Anjel Figueroaren heriotza salatu eta preso politiko gaixoak orain aska ditzatela aldarrikatzeko.\nHona hemen irakurritako idatzia:\nAgur eta Ohore, Anjel!\nMinak eta amorruak batu gaitu gaurkoan hemen. Gure herrikide Anjel Figueroa preso politiko gaixoa atzo zendu zen etxean espetxeratze arindu egoeran, 41 urte baino ez zituela.\nLehenik eta behin doluminak eta elkartasun guztia adierazi nahi diegu bere senide, lagun eta hurbilekoei.\nInternazionalista zen Anjel. Beste herri batzuetan egonda sakonago ezagutzea tokatu izan zaigu. Adibidez, Argentinan egonda diasporako kideek egindako presoei gutunkada batean, han zegoen eta erreferentziaz ezagutzen zuen beste algortar baten eskuetan, hamarna gutun artean, Anjelena jauzi zenean. Gutunaren azalean, Aixerrotako labarra, landak… Edota Kuban ibili zenean euskal brigada internazionalista batean.\nAuzolanaren defendatzaile sutsua zen ere, gure Anjel. Sarritan entzun diogu sasoi bateko Euskal Herriko auzolana hura, asanblearioa, hitza guztiei zabalik, lana denon artean egitekoa…\nAnjel zirikatzaile eta ironikoa zen. “Kartzelero” deitu zion kartzelero bateri, auzitara jo eta irabazi egin zuen, etsaiaren terrenoan ere “kartzelero” deitzeko eskubidea. Hortik aurrera esaten omen zion “ez baduzu nahi kartzelero deitzerik utzi zure kartzelan lan egiteari”.\nTxikiaren maitale eta erreibindikatzailea zen Anjel. Kalera ateratako bere lanetako batean, mugimendu independentistaren hausnarketa kritikoa egiten zuen, hirietan ematen diren harremanak oso zailak zirela eta benetako iraultza bat egiteko. Herri txikietatik hasi beharra zegoela esan egin zuen, batean edo bestean.\nMilitantea zen Anjel. Gorputz eta arimez. Horregatik hartu zuen hartu zuen konpromisoa. Militanteok ditugu, gure ibilian irabazi eta galerak, garaipenak eta derrotak, kolektiboak eta indibidualak. Baina, bene-benetan, bere errotik sentitzen zuen, pentsatzen zuen itotzen gaituen gizarte hau aldatu eta libre, euskaldun, sozialista bat eraiki beharrean gaudela.\nBakarrik sentitu omen izan da Anjel, azken sasoietan. Hala esan dosku familiak, eta hala esan omen du berak ere. Ikas dezagun horretatik, babes dezagun gure burua, maita gaitezen beharra dugunean, hitz egin dezagun, tartea hartu beste barik egoteko, filosofatzeko, batera izateko, kide sentitzeko.\nEz dugu ahaztu behar heriotza hau espetxe politika hiltzaile baten ondorio zuzena dela. Bere amama hil zuen espetxe politikaren ankerkeria berak areagotu zuen Anjelen gaixotasuna, zoritxarrez denok bildu gaituen egoerara eraman duen arte.Betira arte Anjel. Maite zaitugu.\nAlgortako herritar talde batek deitu zuen atzoko kontzentrazioa eta aurreko adierazpena plazaratu zuen\nPosted in: Euskal HerriaTagged: Algorta, Anjel Figueroa, Eusko gudariaPermalink15 iruzkin\n15 thoughts on “Anjel Figueroa gogoan zaitugu”\nJ. -k dio:\nBakarrik sentitu omen izan da Anjel, azken sasoietan\nAsko gara estrategia berriaren aplikazioaren ondorioz berbera sentitzen dugunok.\nEz dugu ezker abertzale monolitikorik nahi.\nbizkaiko harribitxitik -k dio:\nEz du zerikusirik estrategia berriaren kontuarekin.\nZerikusi guztia dauka. Bere heriotza exenplu garbi bat izan da. Garan noticia de sucesos zirudien heriotza eta ezker abertzalearen estruktura baztuen babesa oso kaxkarra izan da.\nHanka sartzen ari zara, baina beno, ez dut gehiago hitzegi nahi kasu honi buruz. Bakoitzak bere ondorioak atera ditzala. Amaiera ematen diot nire partehartzeari post honetan.\nAgur eta ohore Anjel! -k dio:\nBa ez zaitezte hain bakarrik sentitu, atera kalera, manifetara, kontzetretara, tabernetara… makina bat gara estrategia berriarekin bat egiten ez dugunok. Berba eginez gure artean animatuko gara eta kimu berriak landatuko ditugu.\nGudari herria zurekin!\nsagu -k dio:\nmakina gehiago gara estrategia honekin egiten dugunok. Betiko ezker abertzalea, ikuspuntu berriarekin. El que tarde o temprano veamos todxs. Irabazteko jaio ginen! ez erresistitzeko. Aurrera Euskal Herria, Gora ezker abertzalea! con sus aciertos y desaciertos\nbai, zuzendaritza politikoa,palmeroak eta betiko ETAren aurkakoak\nEz fidatu askoz gehiago zaretela nahiz ta Gara kontrolatu.\nAgur eta ohore Anjel.\nIkusi besterik ez dago Angel eta bere familiak bizitakoa 20 urtez bide zaharra baloratzeko orduan.\nNahiago herriko hainbeste gazte berriro hori bera bizitzea ?\nNik ez dut nahi nire seme-alabentzako ezta inorentzat ere.\nBizitakoa ikusi eta batez ere ez bizitakoa 21 urte bete zituenetik.\nEmaitzak aztertu ere.\nEz dut ulertzen hasi berri den bidearen kontra egitea aurrekoa baloratu gabe.\nNik ere ez dut sufritu nahi, ezta maite ditudanak ere. Ez dut berriro beldurra sentitu nahi, baina, aizu, zer esan nahi duzu? Egungo estrategiarekin ez dela Estatuaren errepresioa izango? Horrela bada esan nahi du ez diogula inolako kalterik egiten, ez garela inolaz ere independentzia eta sozialismora hurbiltzen. Bestela, sufriaraziko gaituzte, inolako zalantzarik gabe. Estatuaren errepresio horrek sortutako sufrimendua arrazoia izango zen borroka uzteko? Zure iruzkinaren arabera badirudi baietz. Beraz, zure iritziz hobe ez borrokatzea benetan, Estatuaren eta bere alderdi politikoen errepresioa ez jasotzeko.\nBeste aldetik, zure diskurtsoa batez ere Aralar eta EAJk erabiltzen zuteneko oso antzekoa da: “gazteak kartzelara daramatzazue”, “presoak askatzeko borroka armatua amaitu behar da” eta abar. Ziur nago Anjelek zuk esandakoarekin nazka sentituko zuela; bere borondatez egindakoa eta bizi izandakoa erabilita berak aukeratutako borroka moldea kritikatzeko. Azken finean zure argudioak Estatuaren errepresioaren baliagarritasunaren baieztapena baino ez da: “hobe ez egitea mina Estatuari berak mina egingo digulako”\nAnjelek aukeratuko bidea “bide zaharra” deitzen diozu, tira, zahartasuna eta berritasunarena oso erlatiboa izan daiteke, baina “Ezker abertzalea zibil eta zabal”arena edota Euskadiko Ezkerra eta PCEk egindako bideak ez ziren oso berriak izan ere. Hori bai, ez zuten Estatuaren indarkeria sufritu.\nAzken 20 urteetako balantzea egin : sufrimenduak eta lorpenak.\nIndependentzia eta sozialismotik hurbilago gaude ?\nBaietz erantzuten badidazu biziki eskertuko nizuke argumentoak ematea. Ea nik ere ikusten dudan.\nEskertuko nizun ere ez esatea Anjel Figueroak nire iritziaz zer pentsatuko zuen.\nAspalditik elkar ezagutzen genuen.\nHerrerako de la Mancha martxan izandako elkarrizketa dut buruan atzo izan balitz bezala.\nBeraz , ez dut behar zure burutazioa bere pentsamenuaz pertsona ezaguna zelako.\nEta ez irakurri idatzi ez dudana.\nOso erreza da eta doa inora.\nBenetan uste al duzu ETAren militantziak pentsatzen duela bere bidea ez duela ezertarako balio?.\nHerrera de la Manchako martxan …..\nNik ezin dut hori esan.\nHori esatea inozokeri galanta izango litzateke.\nETAn milaka pertsonak izan dira.\nBeraz , iritzi ezberdinak izango dira. Eta guztiz kontrajarriak direnan ere , noski.\nNire inguruan horrela izaten ari da antzinetik.\nBukatzen dut hau.\nBestela hamaigabe izan daiteke esan ez denari erantzutea.\nAngel gogoan , euskal herritarrok gogoan.\nZur eta Lur:\nArrazoia duzu, ez nuen Anjel zuzenean ezagutzen eta egia da mota guztietako iritziak daudela milaka eta milaka izan diren preso eta era guztietako errepresaliatuen artean, baina oso gutxi izango dira estrategia politiko-militarra errefusatzeko haiek pairatutakoa erabiltzen dutena. Oraino Aralar, EAJ, eta enparauak ziren preso eta haien familien sufrimenduarena, erabiltzen zutena estrategiaren aurka, Estatuaren bortizkeria errepresaliatuen eta ezker abertzalearen ardura bilakatuz. Orain berriz, ezker abertzalearen diskurtso ofizialaren zati bilakatu dela dirudi. Garai “berriak”.\nIndependentzia eta sozialismoa ez ditugu lortu egia da, eta horretaz gain asko sufritu dugu; hori da zure irizpide nagusia ondorioztatzeko oraino porrot egin dugula.\nNik beste irizpide batzuk erabiltzen ditut: gure inguruan eta Europa osoan dauden gurearen antzeko borrokak eta egoerak alderatzen ditut. Eta gurea izan da, Irlandakoarekin batera, desberdintasun handiz erreferentzialena eta indartsuena, antolaketa eta mobilizaziorik handiena lortu dituena eta neurri logiko berean Estatuen aldetik erantzun gogorrena jaso duena. Lagun batek esaten dit gu “desberdinak garelako” izan dela guzti hori. Nik ez dut sinisten ikuspen genetiko horretan eta uste dut borroka molde guztien arteko erabilpen (gutxi gorabehera) egokiagatik izan dela. Eta argi dago zein den inguruko borroka horiekin geneukan desberdintasunik nagusiena; zuk soilik sufrimenduarekin identifikatzen duzuna. Eta gure sufrimendua edo porrot pertsonala teoria politikoa bilakatzen dugunean, akabo.\nEsango dizut nola ikusten dudan; aurreko estrategiarekin zaila zen independentzia eta sozialismoa lortzea, egungoarekin berriz, ezinezkoa. Baina horri esker, egungo estrategiak Estatuari inolako kalterik ezin egiteari esker, ez gara sufrituko; zure iruzkinaren diskurtsoaren logika jarraituz, “arrakasta”ren froga izango dena.\n← Unilateralidad y expertos internacionales\nTxio-txio (XX) →


Buruntzazpiko gazteak, bikain pistan eta errepidean - Lasarte-oria - Txintxarri.eus\nBuruntzazpiko gazteak, bikain pistan eta errepidean\nTxintxarri Aldizkaria 2020-09-29 15:00\nPozo eta Etxeberria, Euskadiko selekzioarekin Espainiako txapelketako podiumean. Arg.: Espainiako Txirrindularitza Federazioa\nBuruntzazpi txirrindularitza eskolako kideek asteburu lanpetua izan dute. Haimar Etxeberria eta Asier Pozo pistako Espainiako txapelketan lehiatu ziren. Bi zilarrezko domina eskuratu zituzten gazteek taldekako probetan. Beñat Carbayeda, berriz, podiumera igo zen Antzuolan eta Villavan jokatutako errepideko probetan\nApiriletik irailera. Bost hilabete itxaron behar izan dituzte txirrindulariek pistako Espainiako txapelketa jokatzeko. Tafallako Miguel Indurain belodromoak irailaren 23tik 27ra barne hartu zituen maila ezberdinetako lehiak. Bertan, Buruntzazpi eskolako Asier Pozo eta Haimar Etxeberria izan dira Euskadiko selekzioarekin lehian eta zilarrezko bi domina ekarri dituzte Lasarte-Oriara.\nAbiadura eta jazarpen taldekako probetan lortu dituzte sariak. Bi probetako sailkapen saioetan lehenak izan arren, finaletan ezin izan ziren maila gorenera iritsi.\nAbiadura probako finalean, Haimar Etxeberriak, Ibon Diaz eta Jaime Romerok Gaztela eta Leoneko hirukoa izan zuen buruz buru. Garaipena Gaztela eta Leonek erdietsi zuen, 50”647; Euskadik, berriz, 50”903 denbora egin zuen helmugan.\nJazarpen proban, Buruntzazpi eskolako bi kideak lehiatu ziren eta Valentziako erkidegoko taldearen aurka jokatu zuten finala. Valentziarrek eraman zuten sari nagusia 4:28.890 denbora egin ostean; Euskadik, 4:33.355.\nBakarka ere parte hartu zuten Etxeberriak zein Pozok. Bi probatako sailkapen saioetan izan zen Pozo, abiadurako kilometro bateko proban eta puntuazio proban. Bosgarren eta hamargarren izan zen, hurrenez hurren. Etxeberriak ordea, scratch proban parte hartu zuen eta zortzigarren izan zen\nAsteburuan egindako lana dela-eta, Asier Pozok pistako Espainiako selekzioak urriaren 6a arte, Valentzian egingo duen egonaldian parte hartuko du.\nEuropako txapelketa prestatzeko saioak egingo dituzte eta horien arabera, taldekako, zein bakarkako probetan zein korrikalarik parte hartuko duten erabakiko du Raul Mena hautatzaileak.\n21 urte azpiko eta junior mailako Europako txapelketa urriaren 8tik 13ra lehiatuko da Fiorenzuola d’Ardan (Italia).\nBeñat Carbayeda Uzarraga igoerako garaile izan zen. Arg.: E. Pozo.\nErrepidean ere podiumean\nPistaz gain, errepideko lasterketak ere lehiatu zituzten Buruntzazpiko kideek.\nBeñat Carbayedak Uzarraga XLVI. Igoerako txapela jantzi zuen, larunbatean, Antzuolan Mendiko saria ere jaso zuen.\nBuruntzazpiko kideak helmuga marra gainean irabazi zion ihesaldi kide izan zuen Nicolas Alustizari.\nIgandean, Indurain Anaien Sari Nagusian parte hartu zuen Carbayedak Aimar Etxeberriarekin batera, Villavan (Nafarroa) eta berriro ere, podiumera igotzea lortu zuen Buruntazpiko gazteak, hirugarren izan zen; Etxeberriak 6. postuan igaro zuen helmuga.


CORELLAKO PALOTEADO DE MOROS Y CRISTIANOS | Nafarroako Dantzen Atlasa\nDesagertutako adierazpen folklorikoa.\nJimeno Juriok (1974) eman zigun desagertutako paloteado honen lehendabiziko albistea eta bakarra. Berari 1884an jaiotako corellar batek (Julián Olloquik) eman zion albistea, berak 12 urte zituela dantzatu zuelako 1896. urtean:\nZezen plazan antzeztu zuten, herriko bestetan. Asko gustatu zuen. Sekulako arrakasta zuen orduan. “Nos defendíamos mucho bien”. Plazan oholtza bat paratzen zuten zeinak muturretan bi kasernatxo zituen. Bertan bi zelatari zeud...irakurri gehiago\nZezen plazan antzeztu zuten, herriko bestetan. Asko gustatu zuen. Sekulako arrakasta zuen orduan. “Nos defendíamos mucho bien”. Plazan oholtza bat paratzen zuten zeinak muturretan bi kasernatxo zituen. Bertan bi zelatari zeuden, bakoitzak bere lantzarekin. Kristatuak, Julianek, bereak zaintzen zituen eta etsaiak beltzez jantzitako mairu batek, makil dantzari gaiztoen antzera. Aktoreetako batek zelatari kristauari deitzen zion: “Zelataria!”. Eta Juliánek, lehor, izukaitz eta bere egitekoaren jakitun, erantzuten zion: “Erne dago!”... Ez ditu mayoralaren, rabadanaren, aingeruaren edota deabruaren bertsoak oroitzen. Badaki asko zirela eta elkarren artean zirikatzekoak zirela. Esfortzu bat eginez lauko txiki bat bota zuen:\nA tí te llaman Centinela\ny por apodo Julián;\nme los paso por allá.\nEz dakigu zehazki zenbat makil dantzarik dantzatzen zuten.\nMayoral, Rabadán, Aingerua eta Deabrua\n“Mairuek” beltzez janzten ziren.


Gure mendien sorrera, arestiko klimaren laborategia - Zumaia - Baleike.eus\nGure mendien sorrera, arestiko klimaren laborategia\nAsier Hilario 2018-10-12 17:52\nLasturreko harrobian duela 100 milioi urteko koral arrezifeak ikusten.\nIluna dago. Hotz. Apenas daukagu mugitzeko lekurik. Uraren tantaketa besterik ez da entzuten: tan, tan, tan, tan… Geoparkearen bihotzean gaude, kobazulo sakon baten barruan. Hemen dago gure mendien garapena ulertzeko giltza. Hemen barruan dago hor kanpoan gertatu denaren erantzunaren zati handi bat.\nEuskal Kostaldeko Geoparkea eremu menditsua da, kostaldetik gertu dagoen lurralde malkartsua. Hor daude Andutz, Arno edo Sesiarteko tontorrak, 600 m baino gehiago altxatzen diren talaia pribilegiatuak. Horien magaletan ezkutatzen dira baserriz ornitutako Lastur, Olatz edo Astigarribiako bailara itxi eta ezkutuak. Hori da gure egungo paisaia, azken 5 milioi urteetako garapena eta klima ulertzeko informazio gordetzen duen altxorra.\nNoiz eta nola sortu ziren gure mendiak? Noiztik du gure lurraldeak egun ezagutzen dugun itxura? Adi, milioi bat urte bakarrik atzera egingo bagenu, ez genuke gure lurraldea ezagutuko.\nMendien sorrera ulertzeko hiru etapa aztertu behar dira beti:\n1) Arroken sorrera.Zer arrokak osatzen dute mendi hori? Non, noiz eta nola sortu ziren? Arroka mota desberdinek erliebe desberdinak garatzen dituzte.\n2) Arroken deformazioa.Arroka horiek tolestuta edo pitzatuta daude? Noiz gertatu zen deformazio hori? Zergatik? Sortutako egitura nagusien norabideak (tolesak, fallak, pitzadurak...) higadura guztiz baldintzatuko dute. Arroka bat errazago higatzen da pitzatuta dagoenean.\n3) Arroken higadura eta paisaiaren bilakaera. Noiz, nola eta nork higatu ditu arroka horiek egungo paisaia sortzeko? Euri-urak? Haizeak? Izotzak?\nGure mendien euskarria fosilez beteriko kareharriek osatzen dute. Zehazkizun handiagoz begiratuko bagenu, begibistaz erraz ikusiko genituzke koralak, ostreidoak, errudistak edo belakiak. Kareharri horiek duela 110 eta 100 milioi urte (Mu) bitartean sortu ziren sakonera txikiko itsaso tropikal batean. Aldi berean, baina sakonera handiagoan, Deba eta Mutriku artean ikus daitekeen flysch beltza sortu zen. Behe Kretazeoko itsaso tropikal horretan sortu ziren Euskal Herriko mendi nagusi gehienek eratzen dituzten kareharri gogor eta potolo hauek, hala nola: Izarraitz, Hernio, Txindoki, Aizkorri edo Anboto.\nBehe Kretazeoan Geoarkearen kokapena.\nIberiako plaka mugitu egin zen eta itsaso tropikal hura ixten hasi zen Penintsulak Europarekin talka egin zuen arte. Poliki-poliki gertatu zen Pirinioak eta Euskal Mendiak altxatu zituen talka erraldoi hura. Gure inguruan duela 40 bat milioi urte hasi zen, eta indarra galduta badu ere, oraindik altxatze mugimenduak nabari daitezke. Oso astiro gertatzen dira mugimendu horiek, urtean milimetro bat baino gutxiago, baina indarra ikaragarria dute. Horren adibide dira lurrikarak edo Sesiarten ikus daitekeen bezala, mendiak tolesteko gaitasuna.\nHirugarrena da erliebea eta mendien itxura ulertzeko etapa garrantzitsuena. Higadura. Gurean bi faktore dira gako nagusiak:\n1) Euri ura begetazioarekin nahasten denean azidotu egiten da eta kareharrietako kaltzio karbonatoa disolbatzeko gaitasuna dauka. Horrela sortzen dira kobazuloak eta karst izeneko paisaiak.\n2) Itsasoarekiko gertutasunak guztiz baldintzatzen du gure klima euritsua eta mendien morfologia.\nGure mendi gehienek kono itxura dute. Tontorren altuerak neurtzen baditugu konturatuko gara talde desberdinetan multzoka daitezkeela. Kostaldetik abiatuz 125 m, 200 m eta 310 m-tara kokatzen dira tontor gehienak. Kareharrizko muino isolatu horien taldekatze horrek adierazten digu multzo bakoitzak, iraganean, kareharrizko masa jarrai batean izan zuela oinarria. Kareharriak itsasotik azaleratu zirenean masa jarrai eta horizontal baten itxura izango zuten, gaur egungo zabalgunearen antzekoa. Poliki-poliki begetazioak kolonizatu eta euri urak kareharrizko masa hori disolbatzen hasi zen sakonuneak (Olatz, Lastur, Astigarribia edo Ziñoako bailarak) eta konoak (mendiak) sortuz. Disolbatze prozesu horretan zehar konoen barruan kobazuloak sortu dira eta horien galeriak lerrokaturik daude maila eta altuera konkretuetan ere.\nEuri urak kareharrizko masa jarraiak disolbatzean sortzen dira konoak eta sakonuneak. Higadura mota hau gaur egun Vietnamen, Txinan edo Thailandian ikus daiteke, klima subtropikaletan.\nHiru multzo horiek edierazten dute altxatze prozesua ez dela lineala izan eta 3 pultso desberdinetan gertatu dela. Hori guztia noiz gertatu zen jakiteko, disoluzioak kobazuloetan sortutako egiturak aztertu behar dira. Uranio/Torio isotopoak erabiliz, adibidez, tantan tanta hauspeatutako espeleotema ezberdinen adina jakin daiteke. Kobazuloen barruan aurkitutako metakin flubialak aztertuz jakin dezakegu noiz pasa izan zen azkenekoz erreka bat galeria maila horretatik. Gaur arte ditugun datuekin esan daiteke 310 m-ko erliebeak sortu dituen zabalgune hura duela 5 Mu inguru azaleratu zela itsasotik, 200 m-ko erliebeak sortzen dituena (Salbatore) duela 2 Mu eta 125 m-koak (Praileaitz) duela 1 Mu (Aranburu et al, 2015).\nKostaldetik gertuen dauden maila desberdinen altxatze modeloa.\nEsan dezakegu, beraz, duela 5 Mu gure mendiak ez zutela gaurkoen antzik, paisaia guztiz desberdina zela eta bailarak eta sare hidrografikoa ere ez zela gaur ezagutzen duguna.\nEta horrek guztiak, paisaiaren bilakaerak, klimaren eboluzioarekin erlazio zuzena du. Tantaketaren isuria, erreken emaria, begetazioa, itsasoaren maila eta abar, dena dago klimarekin lotua eta informazio hori guztia kobazuloetan gordeta dago.\nBarrurago badaude mendi altuagoak eta zaharragoak, baina hori beste historia bat da.


José Saramago — Wikiquote\nJosé Saramago (Azinhaga, Santarem, 1922ko azaroaren 16a - Lanzarote, Kanariar uharteak, 2010eko ekainaren 18a) idazle portugaldarra zen.\n"Aberria, Brasil, Portugal, dena delakoa, bakar batzuena baino ez da, inoiz ere ez denona, eta herriek haren jabeak zerbitzatzen dituzte hura zerbitzatzen dutelakoan".\n"Bai, pesimista naiz, baina nik ez dut errealitatea den bezalakoa izatearen errurik".\n"Botere erreala ekonomikoa bada, ez du zentzurik demokraziaz hitz egiteak".\n"Denok itsu gaudela pentsatzen dut. Ikusmena duten itsuak gara, baina ez dugu begiratzen".\n"Erantzunak ez dira beti batek behar dituenean heltzen. Batzuetan, erantzunaren zain geratzea izaten da erantzun posible bakarra."\n"Erreala itsasoa da. Hartan igeri egiten duten idazleak daude, eta hartan murgiltzen direnak. Baina ura berbera da".\n"Etsaia Estatua da, ez Nazioa. ‘Nazionalismoen’ inguruan harrotutako hautsak gaitz ororen iturburua ezkutatzeko baino ez du balio: Estatuaren berezko biolentzia".\n"Ez dizut dena kontatzeko eskatzen, zure sekretuak gordetzeko eskubidea duzu, salbuespen bakar batekin: zure bizitza, zure etorkizuna, zure zoriontasuna sostengatzen dutenak; horiek jakin nahi ditut, eskubidea dut eta ezin didazu hori ukatu."\n"Ez dut jainkoarengan sinesten eta ez dut horretarako beharrik. Gutxienez intolerante izatetik urrun nago. Ateoak munduko pertsonarik toleranteenak gara. Sinesdun bat berehala bihurtzen da intolerante. Historiako inongo unetan, munduko ezein bazterretan, erlijioek ez dute jendea elkarrengana biltzeko balio izan. Alderantziz, urruntzeko besterik ez dute balio izan: erretzeko eta torturatzeko. Ez dut jainkoarengan sinesten, ez dut behar eta pertsona ona naiz gainera."\n"Gaurko pertsonaren hiru eritasunik nagusienak inkomunikazioa, iraultza teknologikoa eta arrakasta pertsonalean oinarritutako bizitza dira".\n"Gauza txikietan pentsatuz besterik ez gara handienak ulertzera helduko".\n"Gezurra da Nobel sariak irabazlearen herrialdeko literatura sustatzeko balio duenik. Idazlearen kontu korrontea puzteko besterik ez du balio."\n"Gure baitan izenik ez duen zerbait dago, eta horixe da egiaz, benetan garena".\n"Kaosa deskodetu gabeko ordena da".\n"Komunista hormonala naiz".\n"Lehen eskuina ergela zela esaten genuen, baina egun ez dago ezkerra baino ergelagorik".\n"Mundu guztiak ariketa fisikoa egin behar dudala esaten dit. Ona omen nire osasunerako. Inoiz inor ez dut entzun baina, kirolari bati, irakurri egin behar duela esaten."\n"Munduan bi superpotentzia daude: lehena, Ameriketako Estatu Batuak dira; bigarrena, zu zeu zara."\n"Musikaren, filosofiaren eta arrosa baten zentzua aurkitu behar badugu, ez dugu ezer ulertzen".\n"Nik ez dut ezer asmatzen, existitzen denaren atzealdea besterik ez dut ikusten".\n"Nire bizitza osoan ezagutu dudan gizonik jakintsuenak ez zekien irakurtzen eta idazten".\n"Pesimistek bakarrik nahi dute mundua aldatu, optimistak gustura baitaude dagoenarekin".\n"Porrotak zerbait positiboa baldin badu, definitiboa ez dela da. Eta garaipenak zerbait negatiboa baldin badu, definitiboa ez izatea da".\n"Utz ditzagun hipokresiak alde batera, eta aitor dezagun zintzotasunez komedia honetan [Nobel Sariak] benetan garrantzia duen bakarra dirua dela".\n"Zakurrek ez diete dagoeneko autoei zaunka egiten. Orain oinez doazenei egiten diete zaunka".\n"Zer mundu klase da hau, martitzera makinak bidaltzeko gai izan eta gizakien hilketak geratzeko gai ez dena?"\n"Zenbat eta gehiago mozorrotu, orduan eta norberaren antz handiagoa".\nEdukiaren zati bat Creative Commons Aitortu Berdin Partekatu (CC-BY-SA) lizentziapean dagoen zuzeu.com web guneko http://zuzeu.com/2010/06/20/saramago-eta-asko-esatea-hitz-gutxitan/ artikulutik atera da.\nOrrialdearen azken aldaketa: 30 uztaila 2019, 17:48.


Azkoitiko Udalak ia 400.000 euro bideratuko ditu parke estalira eta tenis pistetara - Urola Kostako Hitza : Urola Kostako Hitza\nAzkoitiko Udalak ia 400.000 euro bideratuko ditu parke estalira eta tenis pistetara\nUdalbatzak kreditu aldaketa onartu du EAJren eta PSE-EEren aldeko botoekin. Gaztaneneako parke estalian eta Txerloiako tenis pistan egingo dituzte hobekuntzak, besteak beste.\nAsteazkenean egin zen udalbatzarra Azkoitiko udaletxean. (Argazkia: Andoni Elduaien)\nUdalbatzak asteazkenean egin zuen Azkoitiko udaletxean ohiko udalbatzarra, eta eguneko gai zerrendaren artean, kreditu gehigarrien bidezko kreditu aldaketa onartu zuten. EAJk eta PSE-EEk osatutako Udal Gobernuak aldeko botoa eman zuen; oposizioa —EH Bildu eta Azkoitia Bai—aurka agertu zen. Kreditu gehigarriaren espedienteak hainbat puntu ditu, baina inbertsioen atalak sortu zuen eztabaida. Besteak beste, Txerloiako tenis pistetako bat estaltzera 325.000 euro gehiago bideratuko dituzte, eta 73.000 euro erabiliko dituzte parke estalian hobekuntzak egiteko.\nEH Bilduk ezezko botoa eman zuen udalbatzarrean, eta zergatiak azaltzeko, prentsaurrekoa eman zuen atzo, bilkura aretoan. «Kreditu aldaketak hainbat gai edo proiektu jasotzen ditu, eta aldaketaren zati nabarmen baten alde gaude», esan zuten koalizioko kideek. Bi gairen inguruan koalizioak «iritzi ezberdina» duela eta, eta ezezko botoa eman zuen udalbatzarrean; parke estaliari dagokionez, «hauteskunde bezperan korrika eta presaka» egin izana egotzi dio koalizioak Udal Gobernuari. «Ia 200.000 euro kostatu zaigu parkea, eta EAJren Udal Gobernuaren aurreikuspen faltagatik, orain beste 73.000 euro ordaindu beharko ditugu azkoitiarrok gure poltsikoetatik». Parkeko hobekuntza «beharrezkoa» ikusi du koalizioak, baina Udal Gobernuaren aurreikuspen falta kritikatu du. «Parkea ireki zen egunean ikusi genuen euria egindakoan busti egingo zela». EH Bilduren arabera, “herritarren parte hartze prozesutik ateratako emaitza errespetatu” egin behar zen, eta uste du “parke handiago eta txukunago bat” egongo zela Azkoitian orain.\nEH Bilduko udal ordezkariak, udaletxeko bilkura aretoan.\nTenis pistak hobetzeko egingo den inbertsioaz ere aritu ziren. «Beharrezkoa da proiektua aurrera eramatea, baina ikaragarria iruditzen zaigu 150.000 eurotan aurreikusitakoa orain 450.000 eurotara igotzea». EH Bilduren iritziz, herriko irisgarritasun arazoak «lehentasuna» izan beharko luke Udalaren gastuetan. Aurrekontuak egiterakoan “zuhurtzia” gehiago izatea eskatu dio koalizioak EAJri. “Ezin dugu ahaztu herritarrekin diruarekin gabiltzala eta aurrekontuak ondo egokitu behar dira herritarren beharretara”.\nAzkoitia Bai udal taldeak ere bere ezezkoaren zergatia azaldu zuen udalbatzarrean. «Kreditu aldaketetan erabiltzen duzuen politika ez dugu gustuko, eta aldatzen ez duzuen bitartean ez dugu alde bozkatuko», adierazi zuen Jose Joakin Etxaniz zinegotziak. Halaber, legealdi plana egiteko eta beste taldeekin adostasunera iristen ahalegintzeko eskatu zion Udal Gobernuari.\nJasotako kritikei erantzunez, Ana Azkoitia alkateordeak adierazi zuen parke estaliaren alboetatik ura sartzen dela eta euria egitean ingurua asko «narrasten» dela; eremu horretan, argiteria jartzea ere aurreikusi du udalak. Txerloiako tenis pistak estaltzearen inguruan, berriz, Txerloia Tenis Klubak duen eskaerari «erantzuna emateko ordua» dela uste du EAJk. Udal Gobernuak 2015eko aurrekontuetan 150.000 euroko partida jarri zuen, eta alkateordeak aitortu du «teknikoki gehiegi aztertu gabe» onartu zutela partida hura; orduko asmoa «proiektua egiteko konpromisoa erakustea» zela adierazi zuen Azkoitiak. Horregatik, orain 325.000 euroko partida bideratu du 800 metro koadroko tenis pista bat estaltzeko.


Jesu-Kristok berezten ditu\nbere hamabi Apostoluak\nJesusek, garbiki, eta guziek konprenitzeko bezala, erran zuen bera zela Jainkoaren seme munduak igurikitzen zuena. Bere baitan zituela Jainko aitaren indar eta bothere berak. Egia handi hau ageri ahal zen Jesusen mirakuillu beretarik: halarik ere Farisauek eta legeko nausiek nekhez nahi zuten sinhetsi ezin ukha zezaketen, eta begietan zuten gauza. Ezagutu behar bidean Jesus maitea bere Salbatzalletzat, yarri ziren haren alderako suminduran; largatu ziotzoten bere buruak pasione zoro bati hartzerainokoan Jesus galarazteko xede izigarria. Argia bera den nausi dibinoak ikhusten zuen zer iragaten zen sinhets gogor hekin bihotzetan. Urrundu zen hetarik heltzekotzat Tiberiadeko itsas hegirat. Eri oste bat yarraiki zitzaion harat, eta sendatu zituen guziak.\nHandik laster, igan zen, bakhar-bakharra, bere dizipuluekin mendi baterat. Iragan zuen gau osoa othoitzetan. Othoitzetik lekhora, hautatu zituen bere dizupuluen artean hamabi, eta eman zioten apostoluen izena. Izen hunek mezutua erran nahi du, beraz ederki zagokoten dizupulu hei, izan behar zirenaz geroz alde guzietarat egorriak eta mezutuak predikatzekotzat Jesu-Kristoren ebanyelio saindua.\nJaunaren lehenbiziko ministro hek ziren Simon-Piarres, bertze guzien printzea: princeps apostolorum, Andres haren anaia; Jakobe eta Joanes Zebedearen semeak; Filipe, Bartholome, Mathieu, Thomas, Jakobe Alseen semea; Juda haren anaia, Thadee zaritzona, eta Simon kananeendarra: hamabigarren apostulua zen Judas Iskariot Jesus yuduei saldu ziotena.\nJainkoak hautatu zituen hamabi gizon hek behar zuten erakharri mundu guzia haren lege sainduaren azpirat; hek behar ziren elizaren harroinak, edo sustenguak; hek behar zituzten bazter guziak argitu. Ederrets dezagun Jaunaren probidentzia adoragarria. Zer ziren bada apostuluak hanbat gauza espantigarri obratzekotzat? Zer ziren! Berenaz nekhazale pobre eta iziper batzu; gehienak arrantzale bere sareen erabiltzen baizik etzakitenak; gizon eskolarik etzuten deus yakin gabeak. Horra zer ziren apostoluak. Nork sekulan erranen zuen halako gizon harro eta populu xehetik heldu zirenek erakarriren zutela mundu guzia ezagutzerat Jesus maitea guzien gaineko bere yabetzat? Nork erranen zuen halako presuna, hedadura gutitakoek eskurako zituztela populu guziak harmarik gabe, laguntzarik gabe, bere bizitze pobre eta nekhatuaren erdian? Predikaturen zutela animo saindu batekin errelijione bat arrazoinaren argiez gorago dena, nahikaren alderako sortzeak berak ematen dituen yaidura gaixto guziak debekatzen dituena? Errelijione bat munduak hanbat bilhatzen eta maite ohi dituen atseginak, ohoreak eta sentsuen-kara diren gauza guziak zorrozki kondenatzen dituena? Deusek ere ez ahal du hala ematen ezagutzerat Jesu-Kristoren Jainkotasuna nola apostoluak sustatzen zituen kharrak, eta nazione guziak bereganatzeko agertzen zuten bothere miragarriak.\nSalbatzaillea yautsi zenean menditik bere apostoluekin eta bere dizipuluekin, hautarik batek erran zion: Jauna, nahi nazaitzu yarraiki; ordean onets ezazu desegin nadin, lehenik, etxean ditudan guziez, Jesusek ihardetsi zion: Goldearekin lanean hari denik ez da gai Jainkoaren erresuman sartzeko baldin beha badago gibelat. Hitz hautarik hartzeko ahal da Jesusi yarraiki nahi zaioenak utzi behar dituela munduko lan eta borroka salbamendutik gibel-araz detzaketenak, eta arbuiatu behar dituela behere huntako ontasun iragankhorrak, heltzekotzat bethiere iraunen duen zeruko dohatsutasunerat.


OCRU Hondakinak Prebenitzeko Europako Astea - Europako astea\nHondakinak Prebenitzeko Europako Astea (EWWR) Europako Batzordearen ekimen bat da, eta enpresek, administrazioek eta erakundeek hondakinak prebenitu eta birziklatzeko egiten dituzten jarduerak ezagutzera ematea du helburu. Europa osoan ospatuko da 2021ko azaroaren 20tik 28ra.\nEAEn, OCRUk izango du astea antolatzeko ardura. Hori dela-eta, laguntzeko zerbitzu bat jarri da interesa izan dezaketen alderdien esku, izena emateko prozesua ahalik eta gehien errazteko. Eragileek beren jardueraren deskribapen txiki bat eman behar dute, besterik ez. Gainerako tramite guztiak OCRUk egingo ditu.\nEAEn aurkezten diren hautagaitza guztien artetik, proposamen onenak hautatu eta sarituko dira. Horretaz gain, hautatutako proiektuetako arduradunak Europako antolatzaileei proposatuko dizkio OCRk, Europako Sarirako hautagai bezala.


Amets, 8 urte: "Olentzero maitea" - - Hiruka.eus\nAmets, 8 urte: "Olentzero maitea"\nUkberri 2010-12-22 19:51\nUrtebete igaro da azkenengo gutuna bidali nizunetik. Gogoratzen duzu zer eskatu nizun iaz? Ziur baietz, baina badaezpada ere berriro gogoratuko dizut. Nire herrian, Berangon, Hiria Antolatzeko Plangintza Orokorra (HAPO) onartzen ari dira, eta zoritxarrez horrek gure herriaren etorkizuna baldintzatuko du goitik behera. Udalak 2321 etxe berri eraiki nahi ditu kanpoko jendea hona bizitzera etor dadin. Baina zer gertatuko da Berangoko gazteekin? Haiek ez daukate mota horretako etxe bat ordaintzeko dirurik, beraz, gurasoekin geratu beharko dira etxean betirako edo beste herri batetara alde egin beharko dute. Auskalo! Gainera, badakizu non eraikiko dituzten etxeak, ezta? Landa lurretan. Horrek esan nahi du gure herriko landa zabalak eta baserriak desagertuko direla. Ta umeok non jolastuko dugu, Alkatearen lorategian? Handia dela esan didate, baina ez dakit ume guztiak kabituko garen! Horregatik, eta mila arrazoi gehiago direla medio, iaz plan hau gelditzeko eskatu nizun, baina klaro, zuk bakarrik ezin izan duzu! Argazkian, horrenbeste eztabaida eragin duen Lantzarteko zelaia / © Lantzarteko Auzokide Elkartea.\nHala ere, jakizu jendea ez dela esku gurutzaturik geratu! Auzokideek ehunaka alegazio aurkeztu dituzte planaren kontra, baina Udalak ez die kasurik egin. Egia esan, ez dut ondo ulertzen zergatia. Niri andereñoak etxerako lanak gaizki egin ditudala esaten didanean, kasu egiten diot eta zuzentzen ditut. Baina Udalak ez du egin! Aurrera jarraitu du iritzi guzti horiek zakarrontzira botata! Baina ez zaitez larritu, amatxuk aurten alkateak eta zinegotziek azterketa izango dutela esan dit “hauteskundeak” edo horrelako zeozer. Ta badakizu zeintzuk zuzendu behar duten azterketa hori? Herriko auzokideok! Beraz, azkenengo 4 urteetan kasurik egin ez digutenez, ez dute gaindituko! Ta zigorra handia da benetan! Badirudi penkatuz gero ezin dela errepikatu, ez da ikastola bezala, hemen emaitza txarrak lortuz gero udaletxetik botatzen dituzte! Jeje! Horregatik ezin dut ulertu zergatik jartzen duten dirua auzokideen beharrizanen gainetik. Aitak “apoltronatuta” daudela esaten du, ez dit azaldu zer den, baina beharbada egia izango da.\nDenok batera oihukatuz gero, entzun beharko gaituzte, eta ez hori bakarrik, astakeria hau atzera botatzera behartuko ditugu. Gure herria da jokoan dagoena, gure nortasuna, gure izana,. Denon artean lortuko dugu!\nEskutitz horrekin urte berri ona opa du Berango Eraikitzen herri plataformak.


Minak - Deia\njuanra madariaga 21.10.2021 | 00:58\nARNALDO Otegi eta Arkaitz Rodrigueze Donostiako Aieteko jauregian agertu ziren duela pare bat egun eta Aieteko Adierazpenaren 10. urteurrenaren harira Urriaren 18ko adierazpena izenburupeko testua irakurri zuten.\nLerroen artean urteetan Euskal Herrian izandako garai ilunetako biktimak agertu ziren, eta modu zuzen batean esan zuten atsekabea eta mina adierazi nahi zizkiela jasan duten sufrimenduagatik. "Gure egiten dugu haien mina, eta sentimendu zintzo horretatik baieztatzen dugu hura ez zela inoiz gertatu behar, inork ezin du gogoko ukan hura guztia gertatu izana, ezta denboran hainbeste luzatu izana ere. Zoritxarrez, iraganak ez dauka atzera bueltarik, esan dezakegun ezerk ez du eragindako mina ezabatuko. Baina konbentzituta gaude arintzea behintzat posible dela, errespetuan, adeitasunean eta memorian oinarrituta. Bihotzez esan nahi diegu asko sentitzen dugula jasan duten sufrimendua eta ahal dugun neurrian arintzeko konpromisoa hartzen dugula. Beti izango gaituzte horretarako prest".\nHori irakurrita, begi hutsez, eta belarriak tente jarriz, badirudi bake baten alde urrats sendoak ematen ari direla. Baina argi dago, orain mingainetan dabilen testuak ez duela jende oro asetu. Batzuek aditu eta sor egin dute, eta keinuaren alde positiboa ikusi beharrean ur lasterraren kontra igeri egiten hasi dira, koskak berdintzeko abagunea probestu gabe.\nBeti egongo dira ahaztuko diren kontuak, edota sakontasunez azalduko ez direnak.\nEgunotan ere, adibidez, espainiar trantsizioan ministro aritu zen Martin Villa auzipetua izan da gizateriaren aurkako krimenengatik. Kereila bidean da, baina uste al duzue soka luzea ekarriko duela? Bada, seguruenik ez, eta beste askotan bezala, inpunitatez aritu diren askok bizitza normala egiten segitu ahalko dute. Gogoratu behar da kondekorazioa jaso zuela morroi horrek. Goian irakurritako adierazpenak beste ahotan entzuteak ere bidea samurtuko luke, eta agian, elkar bizikidetza presenteago nabarituko genuke. Baina denok dakigunez, mina desagertu arte, zaurietan dirau.


Goierriko HitzaAltzaga Archives - Page 2 of 25 - Goierriko Hitza | Page 2 Altzaga Archives - Page 2 of 25 - Goierriko Hitza\nALTZAGARATE // Guztia prest dute Altzagaraten igandean, hilak 13, erromeria egiteko. Meza nagusia 12:30ean ospatuko dute. Jarraian toka txapelketa jokatuko dute. 14:00ean mahaiaren bueltan bilduko dira guztiak bazkaltzeko. Arratsaldean, Bihurru aita-se...... + Irakurri\nNork Goierriko Hitza\t- Abe 29, 2017\nGabon eske solidarioa\nNork Maialen Igartua\t- Abe 29, 2017\nAltzagako herritarrek Aspanogi elkarteari eman diote aurtengo Gabon eskean bildutako dirua, 900 euro inguru. Bittor Andonegi elkarteko lehendakariak altzagarren babesa eskertu duAltzagako herritarrak urtero ateratzen dira Gabon eskean, inguruko baserri...... + Irakurri\nNork Goierriko Hitza\t- Abe 28, 2017\nAbenduaren 24ko Gabon eskean bildutako dirua Aspanogi elkarteari eman diote Altzagako herritarrek, Gipuzkoako Minbizidun Haurren Gurasoen Elkarteari. 900 euro inguru bildu zituzten guztira aurtengo errondan. Bittor Andonegi elkarteko lehendakaria eta haren semea izan dira Altzagan, dirua...


The Road, eta gertatuko balitz zer? • ZUZEU\nHasi eta zuzenean konturatzen zara: gauzak oker doaz. Mundua jausi egin da, gudu nuklear batek dena suntsitu du, ez dago jatekorik eta jendea edozer egiteko prest dago bizirauteko. Gauak eta egunak bereiztea zail gertatzen da eguzkiak lainoak nekez gainditzen baititu, eta badirudi iluntasun horrek giza instintu doilorrenak azaleratu dituela.\nErrealitaterik gordinenean, gaiztoenean, biziraupen instintuak moralari irabazi eta geratzen diren giza-talde gehienak kanibalismora bihurtu dira. Gudu osteko anarkian, ihes egin eta bide egokia bilatzeko hautua egin dute familia bateko senideek; aitak (Viggo Mortensen) eta semeak (Kodi Smit-McPhee). Tira, pentsatzen jarrita, zer gertatuko litzateke herrialde boteretsuenak gudu nuklear bat hasiko balute? Eta zer guduaren ostean? Corman Mcarthy-k balizko aukera bat erakutsi zuen bere “The Road” eleberrian, aukera beldurgarri bezain errealista. Gizakiok, muturreko egoeretan denaren gainetik gure burua jartzen dugula aski ezaguna da, horretan datza biziraupen instintuak. Hori ezin hobe dago islatua, bai eleberrian, bai pelikulan; hain zuzen, horregatik dira biak hain kilikagarriak.\nPelikula hau pare bat faktorek bihurtzen dute ikusi beharreko. Batetik Javier Agirresaroberen argazki lan bikainak. Ezin hobe girotu du eibartarrak Mcarthyk eleberrian plasmatutako inguru eta atmosfera apokaliptikoa, ez du lekurik utzi esperantzarentzat behe-laino artean. Bestetik Viggo Mortensen bikain batek. Eraztunen Jauna egin zuenetik antzezte lan onena egin du Mortensenek. Zinemara joanez gero ez zarete damutuko.\nIrudia | The Road | t.r | Creative Commons By SA\nfaboritoak, hollywood, javier-agirresarobe, kritika, pelikula, The Road, zinema\nGoogle, sare sozialen negozioan\nAsel Luzarraga kasua 8: azken orduko albiste onak


Antropologia guztiak kendu\nGarapen pertsonala eta autolaguntzari buruzkoa.\nMexiko hiritik, datorrena datorrela\nGeroa Galarragaren bloga Argia sarean.\nBilbotarra, Norte Apache Rap taldeko kidea, Euskaldun barria, gizarte hezitzailea, umore xelebrearen zale amorratua, filosofo izorratzailea... Opio Errebelde Blog honetan, futbola gizarte aldaketarako erreminta bezala, erabiltzen dituzten eredu ezberdinen inguruan, egingo dugu berba: hango eta hemengo bitxikeriak, atzo eta gaurko anekdotak, futbolari zirikatzaileak…zuen iradokizunak eta iritziak jakin nahi ditut. Wellcome to Tijuana!!\nGizartea Hezkuntza Soziologia\nJendarte "aurreratuan" bizi garen aitzakian, gure izatea lapurtzen digute industriaren poltsikoen mesedetan. Bazenekien ugaztun garela? Gure haurrak ugaztun direla? Gure boterea berreskura dezagun: bihotzetik bularrera doan heziera, atxikimendua, edoskitzea eta maitasuna. www.sabeletikmundura.com\nGizartea Aisia Euskara Hezkuntza\nUrtxintxa eskolaren bloga. Gipuzkoako Urtxintxa aisialdiko heziketa esparruan dinamizazioak, formazioa eta aholkularitza eskaintzen dituen elkartea da.\nIrabazi asmorik gabeko elkarte honek 1987an hasi zuen bere ibilbidea aisialdiko hezitzaileak formatzen. Geroago, haur eta gazteei zuzendutako egitasmoak gauzatzen hasi zen. Gaur egun, hizkuntza normalizazio, argitalpen eta aholkularitza esparrura zabaldua du bere jarduna.\nKultura Gizartea Literatura Feminismoa Soziologia\nMirari Ulibarriren bloga Argia sarean.\nBlog honen bitartez azaldu nahiko nituzke eguneroko gatazkak, baina ez kazetaritza arruntak azaltzen dituen modu berdinean, baizik eta, poesiaren indarrez isla daitezkeen bulkaden zentzuan. Beste hitzekin, politikaz, soziologiaz, amodioaz, kirolaz edota edozein gauzaz aritu naiteke eleak erabiliz, modu honetan, egunerokotasuna hitzen kartografien bitartez distiratuz.


Ogi labea | Almadías de Navarra\n‘Etxerako ogia biltzea’ zen Burgiko lehengo familien kezka eta zeregin nagusietako bat. Horretarako, lur erregu asko ereiten ziren, lur kaskar samarrak Nafarroako erdialde edo Erriberako lur emankorren aldean. Baina Burgin ez zegoen besterik, eta, mandoekin edo idiekin, edota aitzurrarekin edo laiekin, basoari aldapetan ebatsitako lur puskak eta egutera malkartsuak lantzen ziren, gero haietan ereiteko.\nBehin garia erein ondoren, igitaiarekin biltzen zen. Familia osoa ibiltzen zen sega-lanean, emakumeak eta haurrak ere bai. Handik egun batzuetara, garia jo egiten zen, eultzitu, bai herriko larrainetan, bai herriaren borda-ondo guztietan egoten ziren larrainetan. Lastoa (agotza) bordan gordetzen zen, aziendarentzat, eta garia etxera eramaten zen.\nEtxetik garia errotara eramaten zen, beharra izan ahala. Errotariak 1654an hiru almute laurden (kilo bat inguru) kobratzen zuen erregu (gonka) bakoitzeko (22 bat kilo). Hura zen lehenbiziko derrama. Normalean irina eholtzi (bahetu) etxean egiten zen, zetabearekin (zetaxea), galbahearekin (galbea). Zetabean gelditzen zena, gero, zerri-jana izaten zen. Irina, ondoren, labeetara edo okindegira eramaten zen.\nBaina, bi labeez gainera, okindegia ere bazegoen. Okinak bi eginkizun zituen: batetik, bitartekari-lana egiten zuen nekazari batzuentzat (okina ehotze-lanaz eta ogia egiteko prozesu osoaz arduratzen zen), espeziean halako kantitate baten trukean; bestetik, saldu ere okinak egiten zuen: ereiten ez zutenei, bidaian ziren kanpotarrei edo herritarrei, urtearen erdian garia eskasten zitzaienei.\nOkinari zera eskatzen zitzaion: ogia izan beharra duela beti, eta ezin duela ogiaren prezioa igan herriko zinegotziei parterik emon bage.\nBezperan etxekoandreek ogi-orea prestatzen zuten, hau da, irina eta ura nahasiz orea egiten zuten. Biharamunean, eguna argitu aurretik, labezaina karriketan barna pasatzen zen abisuak emateko.\nLehenbiziko abisua sua pizteko zen, bigarrena ura berotzeko, eta hirugarrena ogia egostera jaisteko. Etxekoandreak orea mantaxko batean biltzen zuen, hotzetik eta airetik babesteko. Labean mahai luze batzuk zeuden, eta han emakumeek nork bere labekada prestatzen zuen. Zein norena zen jakiteko, ogi-orean eta opiletan zenbait marka egiten zituzten (marrak, gurutzeak, zimikoak…), denontzat ezagunak.\nLabezainak, ezpel-adarrekin labe-zola ongi garbitua ordurako, sua bizi edukitzen zuen eta, tamaina desberdineko pala batzuen laguntzarekin, ore moldeak labean uzten joaten zen.\nLabezainak berak ateratzen zituen gero, egosirik, eta bakoitza bere etxera itzultzen zen, kapazua buruan ogi borobilez beterik, eta saskian opil azukretuak eta noiz edo noiz haurrentzako panpina edo figuratxoren bat zeramatzala.\nLabezainari ordaintzeko, 1643. urtean, honakoa zegoen ezarrita: ogi libra bat eman behar zaio, orean, erregu edo gonka bakoitzeko, gari-irina izan edo dena delako espeziea izan. Gainera, ore horrek ematen zuen ogia okindegiko prezio berean saltzera behartuak zeuden.\nAzkenik, halako prozesu neketsuaren ondotik (erein, igitaiarekin ebaki, eultzitu, eho, orea egin, labean sartu), eguneroko ogia mahaian zegoen. Zaharrek ez zioten muzin egiten ogi egin berri kurruskatsuari, esaera zaharrak honela esanik ere: “ogi erre berri, etxe galgarri”.\nHalako lanak hartuta, eta familiarentzat hain inportantea izanik, ogiak asko zeukan sakratutik. Bekatua zen ogia botatzea. Ogiari gurutze bat egiten zitzaion moztu aurretik. Eta igandeetan eta jaietan, familia bakoitzak, hurrenkera zorrotzean eta berebiziko begirunez, ogi benedikatua eramaten zuen elizara, gero, meza nagusian Aita Gurea errezatzen hasten zenean banatzeko.\nEta lurreko suan ogiarekin egiten ziren –eta dira– ekilikiak (ogi-xerra xigortuak) edo papurrak, almadiazain eta artzainen jana, gaur egun ospakizunetarako menu bihurtua.


FANTek Michael Caton?Jonesen "Asher" filma aurre-estreinatuko du bihar - Diario de Noticias de Navarra\narratsaldeko 20:00etan Golem?Alhóndiga zine aretoetan\nFANTek Michael Caton?Jonesen "Asher" filma aurre-estreinatuko du bihar\ndeia 09.02.2020 | 03:02\nFANTek Michael Caton?Jonesen "Asher" filma aurre-estreinatuko du bihar.\nTráiler de "Asher"\nBILBO. FANTek Michael Caton?Jonesen "Asher" filma aurre-estreinatuko du bihar arratsaldeko 20:00etan Golem?Alhóndiga zine aretoetan. Sarrera musutruk da, baina gonbidapena jaso beharko da txarteldegian, asteazkenean, 16:00etatik aurrera.\nAsher, soldatapeko hiltzaile bilakatu den Mossad-eko kide ohia da, eta luxurik gabe bizi da une oro eraldatzen ari den Brooklyn-en. Bere lan ibilbidearen, eta agian bizitzaren, amaieratik gertu, Asherrek gaztetan egin zuen promesa apurtuko du, okertu egin den lan batean Sophie ezagutzean. Izan gura duen gizona bilakatzeko aukera bakarra, bere egunean izan zen gizona hiltzea izango da.\nAurre-estreinaldi horrez gain, FANTen 25. urteurrena ospatzeko jardueren artean, Loraldia jaialdiaren eskutik, Iratxe Fresneda zinegile, zine kritikari eta UPV/EHUko irakasleak, "Lurralde Hotzak" aurkeztuko du ostegunean, apirilaren 4an, fikziozkoa ez den bere lehenengo film luzea. Emakume baten bakarkako bidaia da, bere kameraren eta berarekin batera doazen zineko mamuen laguntasun bakarrarekin. Saioa Arte Eder Museoan izango da, arratsaldeko 19:30ean.\nHurrengo egunean, ostiralean, apirilaren 5ean, eta Bilboko Zinemaldi Fantastikoaren ? FANTen, laguntzarekin, baita ere, ANIMAKOM FESTek gaubela ludikoa ospatuko du, garai guztietako animaziozko film deliranteenetako batzuen proiekzioarekin, umorezko aipamenek lagunduta. Ekitaldia, cinecutre.com webgunearen arduradunak diren Vera Montessorik, Carlos Oso Palenciak eta Juan Pérez Conejorniok koordinatuko dute. Z serieko zinea erreskatatzen daude espezializatuta, eta euren bakarrizketak Internetetik eszenatokietara igo dira. Jarduera 22:30ean hasiko da Bilborock Aretoan, sarrera librearekin, leku guztiak bete arte.\nHalaber, FNAC Bilbaorekin ohikoa den lankidetzaren barruan, apirilaren 5ean, 10ean eta 15ean ?17:00etan?, "Expediente X" (11. denboraldia) telesailaren proiekzio bereziak eskainiko dira leku horretan. Horrez gain, apirilaren 13an, arratsaldeko 18:00etan, Ábaco Kultur Elkartearen eskutik, "Juego de Tronos" telesailean oinarritutako mahaiko jokoaren demo bat egingo da.\nBeste alde batetik, edizio berezi honekin bat etorriz, Bilboko Zinemaldi Fantastikoak ? FANTek, Bilbotik irten eta Bizkaiko beste udalerri batzuetara eramango ditu aurreko edizioan saritutako zenbait film. Barakaldo, Getxo eta Arrigorriaga izango dira zine saioa jasoko duten udalerrietako batzuk, oraingo honetan apirilaren 4an, 10ean eta 12an, hurrenez hurren. Saio horietan, Joe Lynch-en "Mayhem" (EE.BB, 2017), Film Onenaren FANT 2018 Saria, eta Aitzol Saratxagaren "Ziren" (2017, 15 min), 2018ko Euskal Film Labur Onena, eskainiko dira.\nJatorrizko izenburua: "Asher"\nZuzendaria: Michael Caton-Jones\nGidoia: Jay Zaretsky\nAntzezleak: Ron Perlman, Famke Janssen, Peter Facinelli, Richard Dreyfuss, Jacqueline Bisset.


Merkataritza eta publizitate helburuetarako txanponak 600.000 eurorainoko zigorra izanen dute. | Consumer\nMerkataritza eta publizitate helburuetarako txanponak 600.000 eurorainoko zigorra izanen dute.\nGobernuak hiru artikulu berri sartu ditu metalezko txanponaren erabilera arautzen duen arauan\nAltxorraren eta Finantza Politikaren Zuzendaritza Nagusiaren baimenik gabe euro eta pezetako txanponak merkataritza- eta publizitate-xedeetarako erabiltzeak 600.000 eurorainoko isunak izango ditu, 2003ko Estatuko Aurrekontu Orokorren Akonpainamendu Legearen (PGE) proiektua zabaltzearen arabera. Horretarako, Gobernuak Txanpon Metalikoaren Legea aldatu du, eta isun horiek ezartzen dituzten hiru artikulu berri gehitu ditu.\n2002ko urtarrilaz geroztik, pezeta eta euroa nazioarteko moneta-sistemako txanpon gisa elkarrekin bizi direnez, euroaren eta pezetaren omenezko gertaera eta jarduera batzuk gertatu dira, eta bi txanponak osorik edo partzialki erreproduzitzen dituzten produktu ugari merkaturatu dira.\n2003ko urtarrilaren 1etik aurrera, horrelako eragiketak egin ahal izateko, Ekonomia Ministerioak emandako kanon bat izan beharko da, Moneta eta Tinbre Fabrika Nazionalaren ikurra, M koroatua, izango duena. Hala, hobeto betetzen da Europako Banku Zentralak eurotan izendatutako billeteen eta txanponen legezko babesa areagotzeko neurriak hartzeari buruz egindako gomendioa, azaldu du Gobernuak.\nMerkataritza- eta publizitate-helburuetarako txanponak erabiltzeaz gain, arau-hauste administratibotzat hartuko da, halaber, baimenik gabe, dominak, medailoiak, fitxak eta objektu monetiformeak jaulki, fabrikatu, biltegiratu, merkaturatu, inportatu eta banatzea, edo horiek dituztenak, oroitzapenezkoak, baldin eta balio faziala edo monetario espezifikoa badute.\nArau-hausteei dagokienez, oso larritzat joko dira diru-sistemari, ondare publikoari edo irudi instituzionalari kalteak eragiten dizkietenean, 10.000 unitate baino gehiagoko salmenta-bolumenak kontsumitzaileengan edo erabiltzaileengan nahasmen larria eragiten duenean, Cecaren marka erabiltzen denean (lantegi igorleak adierazten duen txanponean grabatutako seinalea), arau-hauste arin bat urtebetetik gora luzatzen denean eta arau-hauste larri bat egiten denean.\nArau-hauste administratiboa larritzat joko da baldin eta kontsumitzaile edo erabiltzaileengan nahasmendua eragin badezake, egindako salmenten bolumena 100 unitatetik gorakoa bada, fede txarra badu, arau-hauste arin bat urtebetetik gora luzatzen bada, arau-hausleak abantaila badu beste enpresaburu batzuekiko eta arau-hauste arin bat berriro egiten badu. Larritzat edo oso larritzat jotzen ez diren arau-hausteak arinak dira.\nArau-hauste larri batengatik ordaindu beharreko isunei dagokienez, 200.000 eurotik 600.000 eurora bitartekoa da, edo lortutako irabaziaren bikoitza; larriei 1.000 eta 199.999 euro bitarteko isuna jarriko zaie, edo, arinei, 999 euro arteko isuna, edo lortutako irabaziaren bikoitza.\nerabilera monedas-eu multa-eu


Petrolio gosea demokraziaz mozorrotzen denean | Gazteluko Plazatik\nHasiera » Energia » Petrolio gosea demokraziaz mozorrotzen denean\nTomahawk misil suntsitzailearen erasoetako bat\nPetrolioa Libiari egindako erasoaren muinean dagoela pentsatzeko arrazoiak ugariak dira, erasoaren arrazoi nagusia zibilen defentsa dela pentsatzeko baino askoz gehiago. NBEko 1973 ebazpena, zibilen babesean oinarritzen da, baina orain arte Frantziak, Erresuma Batuak eta AEBek gidatutako koalizioaren armek ez dela hala erakusten dute, Gaddafiren kontrolpeko era guztietako azpiegiturak suntsitzen ari dira eta. Horren ondorioz, Gaddafiren aurkako operazioari babesa eman zion Liga Arabiarrak adibidez, erasoen izaerarekiko desadostasuna erakutsi du.\nLibiako erregimenaren erorketa helburu, eta Irak eta Afganistango inbasio zuzenen akats eta arriskuetatik ikasita, Mendebaldeko indarrek Libiako azpiegiturak gogor kolpatu eta oposizio armatua indartzea izango dute helburu. Hasiera ezagutzen dugu jada, baina eraso militar hauen esperientziak dioskunez, amaiera aurreikustea oso bestelako kontua da. Beste hainbatetan ere Mendebaldeak bere interesak babestu ditu, baina bertako herritarren egoera okertuz (Irak, Afganistan, Somalia…).\nPetrolioa da lehena, ez herritarrak. Marokon (bertakoekin eta sahararrekin), Aljerian, Yemenen, Barhein-en eta Palestinan, besteak beste, zibilen aurkako errepresioa oso gogorra da, baina ez dira gisa horretako neurriak hartzen. Berdin munduko beste hainbat lekutan, hasi Txinatik eta Honduraseraino. Mendebaldeak bere interesen alde egiten du, ez diktadurek zapaldutako herritarren alde.\nLibiako petrolioaren %75 Europako Batasunera doa: Italiara %32, Alemaniara %13,4, Frantziara %10, Espainiara %8,6… Eta munduko petrolio erreserben zerrendan, Libia 9.ena da. Une honetan petrolioaren prezioan oso garrantzitsua da eta petrolioa gero eta eskasago izango den munduan estrategikoa.\nAitortu behar da, alabaina, eraso militar honek Bengaziko matxinatuak eta zibilak babestu egin dituela. Zantzu guztien arabera, eta ikusirik Gaddafiren armada nola ari zen irabazten gerra, badira arrazoi asko pentsatzeko Bengazin mendeku odoltsua gauzatuko zuela. Benetako helburua balizko sarraskia eragoztea balitz, ordea, nahikoa izan zitekeen Bengaziko Gaddafiren indarrak geldiaraztea eta gainerakoan indar diplomatikoa erabiltzea. Errepresio basatietarako lekurik ez dagoela argi utzita, ondorengo guztia libiarrei dagokie konpontzea, eta NBEk horretarako laguntza guztia eskaini beharko luke. Berdin beste herrialde arabiarretan ere.\nEz dago argi orain zer gerta litekeen, baina epe laburrean bi eszenatoki bederen aurreikus litezke. Bata, nazioarteko erasoak aurrera jarraitzea eta Gaddafiren erregimena barrutik ere lehertzea (desertzioak…). Beste eszenatokia luzeagorako litzateke: Libia bitan zatitua geratzen da, erregimena mendebaldean eta matxinatuak ekialdean, eta gerra luzearen ondoren eta Mendebaldeko potentzien sostenguarekin, matxinatuek irabaztea. Era batera ala bestera, argi dago Gaddafirenak egin duela.\nHori bai, beste behin ere, argi geratu da Mendebaldeko herrialde askoren hipokrisia. Azken urteotan denok ikusi dugu telebista eta argazkietan nola ibili den Libiako koronela hiriburuz hiriburu Italian, Frantzian, Espainian… 2005etik 2009ra Alemaniak ia 86 milioi euro saldu zizkion Libiari material militarrean; oraingo erasoekin Frantziak berak Libiari saldutako Mirage hegazkinak lurreratuko ditu agian; eta Espainiak otsailaren bukaeran agindu zuen etetea Libiara saltzen ari zen material militarra…\nHerrialde arabiarretako matxinaden funtsa, beren diktadurekiko duten jasanezintasunean dago; pobrezia eta beste hainbat eragile leherkari izan dira. Urtea joan urtea etorri –eta petrolioa eta Israelekiko babesa beti muinean–, diktadura horiek Mendebaldeko sostengua izan dute eta honek bere kasara maneiatu ditu, orain Sadam Hussein Iran-en aurka erabiliz, edo gero Gaddafi Al Kaedaren aurka. Lehen kolonialismotik, gero postkolonialismoz jantzita.\nBenetako helburua herrien garapena, zibilen babesa eta demokrazia baldin bada, testuinguru horretan ez da lekurik Mendebaleko politika paratxutistentzat. Erantzun bakar eta sinplistarik ez duten egoera konplexuak daude matxinada arabiarren baitan. NBEk diktadura ororen aurka ari diren herritarrak sostengatu beharko lituzke, beti ere zenbait printzipio nagusi eginez: herritarren interesa, herrialdeen soberania eta indar militarra azken baliabidea dela. Baina hori ez da samurra izango, batetik Mendebaldeko herrialde nagusiek oraindik orain beren interesak lehenesten dituztelako; eta bestetik, eredu izateko etxetik hasi behar delako. Esaterako, noizko NBEko erreforma, herrialde nagusien beto eskubidearekin amaitzeko?\n(ARGIAren 2270. zenbakian argitaratua)


Transexualitatea – Kattalingorri\nGaur egun, oraindik asko dugu trans ikusgarritasunari buruz hitz egiteko.\nInauteri garaia iritsi dela aprobetxatuz, jai honetatik gertu edo urrun egon daitekeen gai bati heldu nahi diogu: trabestismoa. Trabestismoa genero-adierazpen gisa defini genezake, non pertsona batek ezarritako arauetatik kanpoko formulen bidez adierazten duen bere burua. Travesti adierazpenak konnotazio desberdinak ditu denbora-, kultura- eta lurralde-testuinguruaren arabera. Urte askotan modu mespretxagarri eta\nGaur egun, esan dezakegu ez dela zorrotza sexua kirurgia bidez aldatzen dela esatea, baizik eta genitalen (barnekoak eta/edo kanpokoak) morfologia aldatzen dela. Izan ere, badakigu sexua ez dutela genitalek ematen, baizik eta pertsona bakoitzak bere burua pentsatzen duela, norberak badikigu nor garen, nahiz eta guztiz zilegi izan kirurgiak egitea edo\n"Transexualei laguntzeko eta arreta emateko gida" hau Nafarroako Berdintasunerako Institutuak (INAI) sexu- eta/edo genero-identitateagatik herritar askori eragiten dieten askotariko diskriminazioak gainditzeko neurriak sustatzeko, bultzatzeko eta ezagutarazteko duen nahiari erantzuten dio.\nNAIZEN osatzen duten ehun familia baino gehiago euskal eta nafar erakundeetako eta talde eta elkarte ugaritako ordezkariek babestu zituzten bere lehen ekitaldi publikoan.


Gotzon Barandiaran: "Sortzaileen elkartea sortuta euskal kulturaren etorkizunerako mugarria jarriko dugu" — Kulturaz\nGotzon Barandiaran: "Sortzaileen elkartea sortuta euskal kulturaren etorkizunerako mugarria jarriko dugu"\nGotzon Barandiaran: &quot;Sortzaileen elkartea sortuta euskal kulturaren etorkizunerako mugarria jarriko dugu&quot; Euskal sortzaileak kulturaren egungo egoera eta erronken inguruan aritu dira Azpeitian, Sanagustin kulturgunean, I. gogoeta jardunaldietan. Elkartea sortzea erabaki dute. 'Berria.info'-k elkarrizketa egin dio topaketaren bultzatzaileetako bati: Gotzon Barandiarani. https://www.kulturaz.eus/albisteak/710 https://www.kulturaz.eus/@@site-logo/logoa.png


Kategoriako sariak II. Botaba-n - bizkaie.biz\nKategoriako sariak II. Botaba-n\nBizkaie! 2018-10-25 08:12 Euskerea berbagai\nZemendiaren 5ean hasiko da Labayru Fundazinoak bigarren urtez antolatutako Botaba lehiaketea.\nKategoriako sariak izango dira aurten jokoan, kategoria desbardinetan. Partaidetzea handitu eta sustatzeko asmoz, 4 kategoria diferentetan parte hartzeko aukerea emongo da, bakotxean sari ederra irabazteko aukereagaz. Kategorietako bat euskaltegiei zuzenduta egongo da, ikasgelan bertan sortutako bideoakaz lehiaketeagaz bat egin ahal izateko:\n- Istoriorik jatorrena: Ixi Wood markako diseinuzko egurrezko betaurrekoak.\n- Esamolderik jatorrena: lau lagunentzako gau biko egonaldia landetxe batean, Nekatur-en eskutik.\n- Bideo-muntaiarik onena: ikus-entzunezko 4 ikastaro, Imval - Ikus-entzunezko Ikasketa Zentroak eskainita.\n- Euskaltegietako bideorik onena: 10 lagunentzako afaria edo bazkaria sagardaotegian, Euskal Sagardaoa-ren kontura.\nHorrezaz gan, erronkan parte hartzen daben bideo danen artean onenak irabaziko dau sari nagusia: 4 lagunentzako 4 eguneko bidaia Europako uriburu batera (Berlin, Londres, Edinburgo, Budapest...), El Corte Inglés-en eskutik. Lehiaketako epaimahaiak izentauko dau irabazlea.\nKontuak kontu, Instagram izango da euskarria eta Gaztea Irratia bozgorailua, egunerokoan darabilguzan esamoldeak Euskal Herri osora zabaltzeko.\nAurrea hartzeak be saria izango dau\nLehiaketea hasi eta aurkezten diran lehenengo 10 bideoen artean, Bilbao BBK Live jaialdirako 4 sarrera eta Donostia Festibalerako beste 4 zozketatutako dira, Last Tour enpresa antolatzailearen eskutik.\nHolan, zemendiaren 5ean hasi eta 26ra bitartean parte hartuko daben bideoen artean guztira zazpi sari banatuko dira. Irabazleak Gaztea Irratian iragarri eta sari-banaketea Durangoko Azokan egingo da.\nLagun-taldean zein bakarrean parte hartuta, sari ederrak irabazteko abagune ederra eskaintzen dau Botaba erronkeak. Esamolde bat aukeratu, bideo original bat egin eta #botaba traolea erabilita Instagramera igon, besterik ez da egin behar.\n• 16 urtetik gorakoa izatea.\n• 18 urtetik beherako parte-hartzaileek gurasoen baimena egiaztatzeko orria bete beharko dabe parte hartu ahal izateko (bete hemen).\n*Parte-hartzaile bakotxaren ardurea izango da lehiaketan parte hartzeko emondako datuak egiazkoak izatea.\n• Instagramen @botabaerronka kontua jarraitu beharko dabe parte-hartzaileek.\n• Bideoak @botabaerronka aitatuta eta #botaba traolea erabilita igon behar dira Instagramera.\n• Bideoaren deskribapenean, erabilitako esamoldea idatzi behar da.\n• Bideoak bakarrean zein taldean aurkeztu daitekez.\n• Parte-hartzaile edo talde bakotxak nahi beste bideo igon leikez Instagramera.\n• Parte-hartzaile edo talde bakotxak nahi beste kategoriatan parte hartu leike.\n• Zehaztutako epeen barruan igon beharko dira bideoak Instagramera. Lehiaketarako ezarritako epe horreetatik kanpora jasotakoak ez dira kontuan hartuko sarietarako.


Herri-Administraritzen zerbitzuko Lanarigoaren Ordezkotza-Erakunde, lan egoera zehaztea eta parte hartzeari buruzko Legeari buruz Jaurlaritzak izandako jokabideari buruzkoa. (03\_10\_04\_01\_00011)\nEskuratutako sarea eta Osakidetza berdintzeari buruzkoa. (03\_10\_04\_01\_00017)\nArtezko Akurapen-Egitarauen baitango lansariei buruz Eusko Legebiltzarrak 1987.eko irailaren 18an onartutako legez bestekoaren Saloan agindutakoa Eusko Jaurlaritzak ez betetzeari buruzkoa. (03\_10\_04\_01\_00038)\nLantoki-izendapenez Autonomi Elkartean diharduten auzi-maisu, epailari eta herri-salatariek ohizko etxebizitza Euskal Herrian eros dezaten, Arduralaritzaren laguntza duen korritudun mailegu-bideak jartzeari buruzkoa. (03\_10\_04\_01\_00040)\nINEMeko zerbitzu eta egiteko guztien esku-aldaketari buruzkoa. (03\_10\_04\_01\_00060)\nIdatzizko albistarietan argitaratutako Osakidetzako herri-lanbideen eskaintza eginezko iragarkiei buruzkoa. (03\_10\_04\_01\_00065)\nBarneko Iraskunderi-Esparruaren osakerarekikoan Jaurlaritzak egindakoari buruzkoa. (03\_10\_05\_01\_00023)\nEuskadiko Toki-Jaurpidea Arauzkotzeko Lege-Egitasmoari buruzkoa. (03\_10\_05\_01\_00046)\nKonstituzio-Epaitegiaren aurreko jazarpenei hasierarik ez emateko eta epaiaren zain daudenak atzera jasotzeko Jaurlaritzari egin zaion eskeari buruzkoa. (03\_10\_05\_01\_00058)\nOsakidetzaren Egoitza agian Gasteizera aldatzeari buruzkoa. (03\_10\_05\_02\_00012)\nEuskal Autonomia-Epailaritza barrutien antolakuntzari buruzkoa. (03\_10\_05\_02\_00017)\nEuskal Herri-Arduralaritzetako hauteskunde-aldiari buruzkoa. (03\_10\_05\_02\_00025)\nInsalud eta Inserso-ren eskuraketaz jabetzeari buruzkoa. (03\_10\_05\_02\_00027)\nLanari laguntzaileen akuraketarako Osakidetzak egindako aukeraketabideari buruzkoa. (03\_10\_05\_02\_00044)\nLehendakaritza-Sailean gauzatutako isilpeko gastuen norakoari buruzkoa. (03\_10\_05\_02\_00066)\n1988 eta 1989.eko Diruegitamu Nagusietan Lehendakaritza-Sailean gauzatutako isilpeko gastuen zertakoari buruzkoa. (03\_10\_05\_02\_00071)\nTolosako Eskualde-mailako Abere-hiltegiko Udal Elkartea osatzen duten Udalei agindutako diru-laguntzak ez emateari buruzkoa. (03\_10\_05\_02\_00094)\nEspetxeei buruzko eskuraketarako egindako biderapenei buruzkoa. (03\_10\_05\_02\_00098)\nItsas-Gaietarako Gizarte-Iraskundearen eskuraketari buruzko legez bestekoaren saloan esandako betetzeari buruzkoa. (03\_10\_05\_02\_00099)\nLan, Osasunketa eta Gizartesegurantza-Sailaren 271/85 Dekretoan ohartemandakoaren egiterapenari buruzkoa. (03\_10\_05\_03\_00189)\nISM-ren eskuraketa egingarri izan ote daitekeenari eta horrek dituen arazoekiko azterlanari buruzkoa. (03\_10\_05\_03\_00190)\nBizisaritarako Egitamu eta Baltsen Legeari buruz Jaurlaritzak izan ditzakeen lege-mailako erizpen bereziei buruzkoa. (03\_10\_05\_03\_00196)\n1987.eko abuztuaren 24eko Aginduz ezarritako laguntzak 1987.ean baliatu zituzten Bezero-Elkargo eta Baterakundeei buruzkoa. (03\_10\_05\_03\_00271)\n1985 eta 1986.eko Artezko Akurapen-Egitarauen egiterapenari buruzkoa. (03\_10\_05\_03\_00382)\nArtezko akurapen-egitarauei buruz egindako auzibideetan Jaurlaritzaren izenean diharduten edo ihardun dutenei buruzkoa. (03\_10\_05\_03\_00383)\nZuzentza-Arduralaritzari atxikiriko herri-lanarigoa tokiz aldatzeari buruzkoa. (03\_10\_05\_03\_00394)\nArduralaritzako lanari-sail berezien lan-egoerak araupetzeko hitzarmenetan ematen diren ekonomi aldetikako gizarte-hobekuntzei buruzkoa. (03\_10\_05\_03\_00395)\nAutonomi Elkarteari oraindik eskuratu gabe dauden eta legegintzaldi honetan egindakoei buruzkoan Sailak dituen irizpideei buruzkoa. (03\_10\_05\_03\_00508)\nJaurlaritza-Batzarrak 1988.eko azaroaren 23an hartutako erabakia egiteratzeari buruzkoa. (03\_10\_05\_03\_00521)\nNafarroarekin bien arteko eten gabeko ihardutze-sailari buruzkoa. (03\_10\_05\_03\_00530)\nEusko Jaurlaritzaren eta Osakidetzaren aginpideei buruzko txosten juridikoa egiteko eskabidearen gainean emandako irizpenaz. (03\_10\_07\_02\_00024)\nEskualdaketetarako Bitariko Batzordeak Insalud eta Insersoaren eskualdaketari buruz hartutako erabakiaz, eta Justizi Administrazioaren baliabide materialez. (03\_10\_07\_02\_00026)\nOsasun Publikoaren alorrean iharduteko Planari buruz. (03\_10\_07\_02\_00027)\nSailari atxikitako zerbitzu juridikoek Pentsio Plan eta Fondoen Legeaz egindako azterketari buruz. (03\_10\_07\_02\_00085)\nEuskal Autonomi Elkarteko Administrazioak 1987ko otsailetik aurrera sail bakoitzean eta erakunde publikoetan kontratatu dituen pertsonen zerrendari buruz. (03\_10\_07\_02\_00109)\nJaurlaritzaren Kontseiluak urriaren 14ko 214/86 Dekretua betearazteko hartu dituen erabaki guztiei buruz. (03\_10\_07\_02\_00123)\n1989ko Aurrekontuen kontura 1200, 1300, 14400 eta 1500 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00144)\n1989ko Aurrekontuen kontura 2040, 2050, 2060, 2070, 2100 eta 2130 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00145)\n1989ko Aurrekontuen kontura 3010, 3020, 3030 eta 3070 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00146)\n1989ko Aurrekontuen kontura 4020 programari buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00147)\n1989ko Aurrekontuen kontura 5010, 5020, 5040, 5050 eta 5060 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00148)\n1989ko Aurrekontuen kontura 6020, 6060 eta 6080 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00149)\n1989ko Aurrekontuen kontura 7010 eta 7050 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00150)\n1989ko Aurrekontuen kontura 8010, 8020, 8030, 8060, 8070 eta 8080 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00151)\n1989ko Aurrekontuen kontura 9040, 9050, 9130 eta 9159 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00152)\n1989ko Aurrekontuen kontura 10010, 10020, 10030, 10040, 10050, 10080, 10090, 10130 eta 10150 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00153)\n1989ko Aurrekontuen kontura 11010, 11110, 11130, 11200 eta 11210 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00154)\n1989ko Aurrekontuen kontura 12100, 12200, 12600 eta 12700 programei buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00155)\n1989ko Aurrekontuen kontura 13700 Programari buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00156)\n1989ko Aurrekontuen kontura 20010 Programari buruz eskatutako azterlan eta irizpenen zerrendari eta egindako azterlan eta irizpenen kopiari buruz. (03\_10\_07\_02\_00157)\nEuskadiko udal lege-proiektuaren zirriborroaz Angel Zurita Laguna jaunak sailarentzat egindako irizpen juridikoari buruz. (03\_10\_07\_02\_00180)\nEbazpen Batzordeen lege-proiektuaren zirriborroaz Miguel Angel García Herrera jaunak sailarentzat egindako irizpen juridikoari buruz. (03\_10\_07\_02\_00181)\nToki administrazioek iharduera ekonomikoan duten zereginaz María I. Echevarria Arecelus andreak sailarentzat egindako azterlanari buruz. (03\_10\_07\_02\_00182)\nLurralde-kolektibitateen kanpo-harremanez Iñaki Lasagabaster Herrarte jaunak sailarentzat egindako azterlanari buruz. (03\_10\_07\_02\_00183)\nEuskal Polizi Autonomoaren langileen ordezkaritzaz Juan Alfonso Santamaría Pastor jaunak sailarentzat egindako irizpenari buruz. (03\_10\_07\_02\_00184)\nAutonomia-erkidegoei dagokienez Europako Erkidegoko Zuzenbidearen garapenaz José Iriarte Angel jaunak sailarentzat egindako txostenari buruz. (03\_10\_07\_02\_00185)\nLuso-Española de Porcelanas enpresaren egoerari buruzkoa. (01\_10\_04\_01\_00043)\nEuskal Herriko Arduralaritzako sindikalgintzaren zenbait alderdiri buruzkoa. (01\_10\_04\_01\_00059)\nLanik ezaren aurkako ekintzapide-egitarauaren egiterapenari buruzkoa. (01\_10\_05\_01\_00034)\nEusko Jaurlaritzak Real Sociedad-en gerorako futbol-zelaiaz duen jarrerari buruzkoa. (01\_10\_05\_01\_00036)\nJaurlaritzaren ermaindunak laneratzeko alorreko politikabideei buruzkoa. (01\_10\_05\_01\_00038)\nLanik ezaren aurkako udal-lanen dirubideetarako dirubaltzak nola erabili direnari buruzkoa. (01\_10\_05\_02\_00027)\nLanik gabekoentzako eritegi-sorospidetzari buruzkoa. (01\_10\_05\_02\_00032)\nBilbon pozoindura-zantzuz jotako familia bait buruzkoa. (01\_10\_05\_02\_00037)\nGizarte Segurantza eskuratzeari buruzkoa. (01\_10\_05\_02\_00051)\nLangabeziaren aurkako dirubaltzari buruzkoa. (01\_10\_05\_02\_00052)\nKooperatiben Kontseilu Nagusiaren erakuntzari buruzkoa. (01\_10\_05\_02\_00056)\nMungiko Uriguen Haurtzandegiko 6 emakumezko haurtzain lantokirako lehiaketa-norgehiagoka bati buruzkoa. (01\_10\_05\_02\_00072)\nNorbanako jabetzapeko eritetxeak Osasunketa Mapan sartzeari buruzkoa. (01\_10\_05\_02\_00089)\nGizarte Segurantzako aginte-eskuraketen alorreko behin-behineko hitzarmen bat egiteari buruzkoa. (01\_10\_05\_02\_00091)\nOsasunaren eta gizarte-ongundearen alorrean ari diren baliatzaile-bazkunentzako laguntzei buruzkoa. (01\_10\_05\_02\_00092)\nAdimen-osasunarekiko Euskal Autonomia Elkarteko politikabideei buruzkoa. (01\_10\_05\_02\_00093)\nEgunkarietan agertutako medikuntza eta osasunketa-zerbitzuekiko iragarpenari buruzkoa. (01\_10\_05\_02\_00094)\nEusko Jaurlaritzaren izenekoek toki-erakundeetarako lanariak akurtzeko lehiaketetako epaimahaietan askuhartzeari buruzkoa. (01\_10\_05\_02\_00099)\nEusko Jaurlaritzaren zerbitzuko lanarien ordainsariak behin betiko gaurkotzeari buruzkoa. (01\_10\_05\_02\_00109)\nLIMSA enpresaren egoerari buruzkoa. (01\_10\_05\_02\_00122)\nJaurlaritzaren egitarauan ohartemandako osasunketa-aldetiko laguntza-etxeak sortzeari buruzkoa. (01\_10\_05\_03\_00011)\nLanbide Hezkuntzarako Aritze-bidezko ikastaroei buruzkoa. (01\_10\_05\_03\_00043)\nLanik ezaren aurkako Ekintzetarako Lanetarako Baltzari datxezkon arazo batzuei buruzkoa. (01\_10\_05\_03\_00063)\nOsasun Etxeei buruzkoa. (01\_10\_05\_03\_00070)\nHaurtzaindegiei buruzkoa. (01\_10\_05\_03\_00071)\nZaharrentzako eta bizisaridunentzko egoitzei buruzkoa. (01\_10\_05\_03\_00072)\nErmaindunentzako etxeei buruzkoa. (01\_10\_05\_03\_00073)\nBaztertuentzako etxeei buruzkoa. (01\_10\_05\_03\_00074)\nItsuentzako diruegitamu-izendapenei buruzkoa. (01\_10\_05\_03\_00075)\nLangabeziaren aurkako Borrokarako Lanetarako Dirua 13.04.731 diru-atalaren egiterapenari buruzkoa. (01\_10\_05\_03\_00119)\nKooperatibentzako eta lan alorreko akziokako baltzuentzat dirulaguntza 13.04.461-2 diru-atalaren egiterapenari buruzkoa. (01\_10\_05\_03\_00120)\nFamilia egitamuketarako etxeei buruzko diruegitamuen egiterapenari buruzkoa. (01\_10\_05\_03\_00121)\nBusturialdea egitamuarentzako diruegitamuaren egiterapenari buruzkoa. (01\_10\_05\_03\_00122)\nGizarte lanetarako azterlanak, lan-merkatuaren egoerarekiko argipideketa, lan-politika antolatzeko oinarrien azterketa 13.04.251.1 ditu-atalaren egiterapenari buruzkoa. (01\_10\_05\_03\_00123)\nLan Harremanen Kontseiluari buruzko dokumentazio-eskea. (01\_10\_07\_02\_00019)\nLan Harremanetako Kontseiluaren irizpen eta txosten-eskeei buruzkoa. (01\_10\_07\_02\_00028)\nSailak garraio-sektoreko legez kanpokoen aurka duen benetako iharduerari buruzkoa. (01\_10\_07\_02\_00029)


Egungo kontsumitzaileak informazio gehiago du, baina ez dago kontzientziatuagoa — Gaztezulo\nEgungo kontsumitzaileak informazio gehiago du, baina ez dago kontzientziatuagoa Nahiz eta, benetan, zure bozkak baino gehiago aldatu lezakeen mundua zure kreditu txartelak. https://www.gaztezulo.eus/albisteak/egungo-kontsumitzaileak-informazio-gehiago-du-baina-ez-dago-kontzientziatuagoa https://www.gaztezulo.eus/albisteak/egungo-kontsumitzaileak-informazio-gehiago-du-baina-ez-dago-kontzientziatuagoa/@@download/image/super.jpg\nEspainiar Estatuan sortu den abeltegi handien afera ez da Kongresuan konponduko, baizik eta supermerkatuan. Rider-en esplotazioa ez da lege batekin amaituko, gure mugikorrean ditugun aplikazioen inguruan hausnartuta baizik. Low cost arropa ekoizten dutenen lan baldintzak ere gure erosketa hautuaren arabera hobetuko dira ala ez.\nGure erosketak ez dira transakzio ekonomiko hutsak, aukera etiko bat ere badira nolabait. Dirudienez, biztanleria geroz eta kontzienteagoa da horretaz. 21Gramos deitutako agentziak zazpi urtetan zehar egindako ikerketa batek hori islatzen du. Espainiar Estatuko kontsumoaren inguruko ikerketa burutu du eta behatu dute biztanleriaren %84ak kontsumo kontzientea praktikatzen duela. Honek ez du esan nahi, ordea, soilik produktu etikoak, organikoak edo izugarri garestiak erosten dituenik. Esan nahi du, beti ez badute erer erosketa arduratsua burutzen, ingurumenean eta sozialki bere ekintzak izan lezakeen eraginaz jabetzen direla.\nJoera hau azken zazpi urteetan gorpuzten joan da, baina txostenaren arabera azken urtean, 2021ean, baieztatu da joera erabat. "Kontsumo kontzientearen aurretik hausnarketa sakon bat dago" dio Marta Gonzalez Morok, ikerketaren zuzendariak. "Hau pandemiak eragin du. Koronabirusaren krisiak lehentasunak birplanteatzea eragin du, baita baloreak eta ikuspegi etikoak ere". Hamar pertsonetatik zazpik uste dute esperientzia honek bere kontsumo ohiturak aldatu dituela.\nGeroz eta pertsona gehiagok baloratzen dituzte marka jakin batek dituen baloreak, prezioa baino gehiago. Erosleen %62ak gai sozial, kultural, politiko eta ingurumenekoen aurrean erakundeek erabakiak hartzea nahi dute.\nDenborarekin, gizarteko senbait sektore galdezka hasi dira ea erakundeen posizionamendu horrek zenbat duen egiatik eta zenbat postureotik. Horregatik hasi dira greenwashing, pinkwashing edota culturalwashing bezalako kontzeptuak zabaltzen. Zenbateraino dira sinesgarriak markek kontatzen dizkiguten narratibak?\nAlabaina, ikerketa honek ez du erakundeen koherentzian sakondu nahi izan, baizik eta kontsumitzaileenean. Benetan prest al gaude dendaz aldatzeko, gure gutiziak alboratzeko, garraio publikoa erabiltzeko? Ondorioztatu dute, baietz, hiritarrengan, koherentzia, ekintza propioetan, nagusi dela. Beraz, irakurketa oso baikorra atera dute ikerketatik.\nBestalde, kontsumitzaile kontzientearen estereotipoa zerbait ukatzean datzala dirudie arren, hau da, hura ez erostean, bestea ez jatean... ez da horrela. Txostenaren arabera, kontsumitzaile arduratsuek bere bizi estilora egokitzen diren produktuak topatzen dituzte eta horregatik zoriontasun gehiago sentitzen dute eta baita harrotasuna ere egiten ari direnarengatik.\nHorrek ez du esan nahi, noski, kontsumitzailea perfektua denik. Txostenaren arabera, biztanleen %63ak, zerbait oso merkea dela ikusten duenean, badakite produktu hori sozialki ez dela justua edota ekologikoa, baina hala ere erosi egiten dute. Gainera, kopuru hau aurretik egin diren txostenetko kopurua baino altuagoa da, beraz, lehen baino informatuagoak gaude, baina ez kontzientziatuagoak.


Pertseida izar uxoak badatoz!\n29 Uztailak 2021, 11:22 am\nUztailaren 23tik abuztuaren 22ra bitartean (maximoa, abuztuaren 11n eta 12an)\nBerriro ere, urteko izar uxo ezagunenak, Pertseidak, udako zeruan agertuko dira.\nAurten Pertseiden ikuskizuna interesgarria izango da, ilargia gaueko 12:00ak aldera ezkutatuko baita hilaren 12an; beraz, ordu horretatik aurrera, meteororik ahulenak ere ikusi ahal izango ditugu euri-izar hauen gau handian.\nIzar iheskorren jatorria Eguzkiaren inguruko ibilbideetan kometek utzitako hauts-partikula txikiak dira (meteoroideak), Lurraren orbitako eremuetan kokatuak. Urteko garai batzuetan, Lurrak horietako hodei bat zeharkatzen du, eta meteoroideak abiadura handian jotzen dute Lurraren atmosferaren kontra, Lurraren gainazaletik 100 km-ra. Partikula horiek desintegratu eta distira egiten dute, eta argi-lorratza uzten dute zeruan.\nPertseidak izar uxoak nahiko distiratsuak eta motelak dira, eta, gainera, ugariak. Horregatik, gaueko ikuskizun polita eskaintzen digute.\nPertseidak uztailaren amaieratik abuztuaren erdialdera arte ikus daitezke, baina abuztuaren 11n eta 12an izango dute jarduera handiena. Ordu onenak gauerditik aurrera izaten dira, eta kopuru handiena goizeko 2:00ak aldera izaten da. Ordu horretan, Pertseo konstelazioa, izar iheskor guztien itxurazko jatorria, zeruan altu egongo da. Horri esker, gehiago ikus daitezke goizaldeko orduetan.\nHaietaz hobeto gozatzeko, egokiena hirietako argitik urrundu eta ahalik eta leku ilunena bilatzea da. Ez dugu tresna optikorik beharko behatzeko; begi hutsez ikusiko dugu ibilbide osoa zeruan. Itxuraz, Pertseo konstelazioan dute jatorria, baina izar uxoak zeruko eremu osoan ikusiko dira.\nKomeni da arropa beroa eramatea, eta oso gomendagarria da ere etzaulkia edukitzea erosoago ikusteko (horrek lo gelditzeko arriskua dakar).\nIrudian, abuztuaren 12ko zerua ikus dezakegu, goizeko 3etan. Ekialderantz, Pertseo konstelazioa ikusten dugu, eta badirudi handik datozela izar iheskor guztiak.\nGainera, fenomeno astronomiko liluragarri honi buruz zerbait gehiago ikasi eta ulertu nahi baduzu, zatoz Eureka! Zientzia Museora: ekitaldi honi buruzko guztia azalduko dizugu.\nSaio komentatuak planetarioan\nEgunak: abuztuaren 9tik 13ra\nOrdua: 11:45ean euskaraz, 12:45ean gaztelaniaz\nEdukia: Pertseida izar uxoen azalpena, kometak eta gauez ikusten diren konstelazioak eta planetak


Menua | Nalu Poké Bilbao eta Donostia\nMurgildu zaitez Hawaiien gure Poké Bowl-ekin. Diseinatu itzazu zure gustura 5 urrats sinpleetan edo aukeratu aurrez definitutako bowl-en bat. Ezagutu ezazu Bilboko eta Donostiko Pokerik onena.\n2. OINARRIA (MAX 1)\n3. SALTSA (MAX 2)\n4. PROTEINA (MAX 2)\n5. TOPPING-AK (MAX 6)\n* TOPPINGS GOURMET (+1€) aukerara\nAUKERATU ZURE TAMAINA\nHasteko, zure bowl-aren tamaina aukeratuko dugu:\nAUKERATU ZURE OINARRIA\nAUKERATU ZURE SALTSA GUSTOKOENA\nMomenturik onena; apaindu zure pokea gure saltsa goxoekin:\nSoja + sesamo olioa\nGluten gabeko soja\nSriracha Mayoo (pikantea)\nEzti eta mostaza saltsa\nSweet chili (pikantea)\nHot chili (oso pikantea)\nAUKERATU ZURE PROTEINA\nAukeratu zure gogoko proteinak. Gure proteina guztietatik 2 desberdin aukeratu ditzakezu. 3 mota ontzi erraldoiaren kasuan.\nZure proteinak sopletearekin gorritu nahi? + 2 €\nAUKERATU ZURE TOPPING-AK\nEta amaitzeko … pausurik goxoena. Aukeratu gehienez 6 topping zure Poké-a osatzeko.\nKlasikoak (max 3): cherry tomatea, tipula gorria, aza gorria, pepinoa, jengibrea, azenarioa, rabanitoa, anana, karramarroa, granada, erremolatxa, gazta krema, soja broteak edo artoa.\nExtra (max 2): aguakatea, edamamea, wakamea edo mangoa.\nDressing (max 1): tipula frijitua, almendra, furikakea, sesamoa, alga nori, kalabaza haziak, chip begetalak, kikoak edo zebollinoa.\nAUKERATU ZURE GOURMET TOPPING-AK\nEta zure poké bowl-ari ukitu goren bat eman nahi badiozu … aukeratu gure topping gourmet gozoetako bat:\nCapellan orkatz beltzak\nprobatu gure errezetak\nPOKÉ BOWL PREDISEINATUAK\nEz baduzu asko pentsatu nahi eta zure poké bowl-aren errezeta gure eskuetan utzi nahi baduzu, gosea asetzeko 7 sorkuntza eskaintzen dizkizugu. Zein nahiago duzu?\nArroza, izokina, azenarioa, errefaua, wakame, aguakatea eta nalu saltsaz osatua. Klasikoa gure menuan!\nArroza, hegalaburra, cherry, anana, wakame, tipula frijitua eta mostaza-ezti saltsaz osatua. Gure poké hawaiiarrena!\nKinoa, indioilarra, tipula gorria, edamame, artoa, tipula frijitua eta teriyaki saltsaz osatua. Kinoa zaleentzat diseinatua.\nMezclum, tofu, pepino, edamame, gereziondoa, tipulina eta sweet chili goxoz osatua. Aukera ezin hobea vegano eta barazkijaleentzat.\nArroza, izokina, heura, artoa, tipula, aguakatea, wakame, edamame, nalu saltsa, curry eta mango eta tipula frijituz osatua. Gure ontzi premium-ena!\nArroza, hegalaburra, otarrainxkak, aguakatea, mangoa, anana, wakame, eztia eta mostaza, teriyaki, sesamo eta nori algak osatzen dute. Ukitu gozoa duen pokea gustatzen bazaizu … zure aukerarik onena da.\nKinoa, letxuga, heura, tofua, soja broteak, edamame, mangoa, wakame, almendra, sweet chili eta tipula frijituz osatua. Gure ontzi super veganoa!\nGure poké beroena! Saltsa pikanteen maitaleak … hona hemen zure pokea … Arroza, hegalaburra, izokina, wakame, mangoa, edamame, tipula, tomatea, furikake eta hot chili saltsa\nfruit bowl style\nAukeratu gure açaí, pitaya edo jogurt ontzi krematsuen artean. Aukerarik onena eguneko unea edo ordua edozein dela ere. Ezagutu itzazu gurekin!\nGure fruit bowl gogokoena. Açaí, marrubiak, platanoa, ahabiak, koko birrindua, granola eta chia base batez osatua.\nGoiza hasteko Pitaya bowl-a bezalakorik ez. Pitaya, kiwi, platano, marrubi, koko birrindua, granola eta chiaz batez osatua.\nZerura eramango zaituen ontzi klasikoa. Jogurt krematsua, platanoa, marrubia, baia gorriak, granola eta chia oinarria.\nGozatu gure entranteekin\nProba itzaztu gure entrante exotikoak, hala nola wakame entsalada edo edamamesen zatia.\nIZOKIN EDO HEGALABUR TARTAR\nEz duzula oraindik wakame entsalada probatu? Hori egitera gonbidatzen zaitugu, baina … ziur gaude hala eginez gero, ezin izango duzula atzera egin. Gozatu ezazu pikoteo desberdin batez Bilboko edo Donostiko Poké jatetxean.\nEdamame soja-lekak heldugabeen sukaldaritzako prestakinaren izena da, ur gazitan egosia eta osorik zerbitzatua. Jatorriz Txinakoa da, eta oso ohikoa Japonian, Taiwanen, Hawaiin eta Korean. Harritu egingo zaituzte!\nMiso zopa dashi saldaz eta miso pastaz prestatutako japoniar zopa da. Tofuarekin, algekin eta tipulinez lagunduta. Entrante ezin hobea Poké Bowl-en aurretik.\nEZIN IZANGO DUZU GELDITU\nEzagutu barazki patata kurruskariak, guacamole goxo batez lagunduta. Hatzak miazkatzeko!\nEzagutu barazki patata kurruskariak, hummus goxo batez lagunduta. Hatzak miazkatzeko!\nITSASOAREN ZAPORE HUTSA\nIzokin edo hegalaburra, sesamoa, aguakatea, wakamea eta saltsa berezia.\nBekatua baina zapore goxokoa\nGure etxeko% 100eko postre sorta probatzea eguneko gauzarik onena izango da\nEtxean egindako tartak\nNalu Poké-n zure ahoa uretan jarriko duten tarta sorta bat aurki dezakezu. Azenario klasiko, kanela eta intxaur bizkotxo pastel ospetsua bezala eta gazta gainean. Edo gure txokolate tarta kakao bizkotxo mamitsu geruza bikoitzarekin, txokolate kremaz estalita.\nBROWNIA MAITE DUGU\nEta zuk, dagoeneko probatu al duzu gure Chocolate Brownie-a? Maitasun handiz egiten dugu eta beti fruitu lehorrak lagun gisa. Testura mamitsu eta samur samarra lortzeko.\nEz itzazu galdu gure cookie gozoak txokolate chip-ekin, alboetan kurruskaria eta barruan leunak. Ziur gaude ez dituzula berdinak probatu … Bermatuta!\nEGUNEKO FRUTARIK FRESKOENAK\nGure postre 100% veganoa. Dastatu egunero etortzen zaizkigun fruta freskoenen aukeraketa.\nYOGURT ETA FRUTA SIROPEA\nTradizionalagoa bazara, zuretzat aukerarik onena dugu. Gure jogurt krematsua fruta coulis zoragarri batekin.\nEzagutu gure edari guztiak. Zuku eta irabiatuak% 100 naturaletik hasi eta gure garagardo eskaintzaraino\nNalu Poké-n gure zuku guztiak goizero egiten ditugu, beraz, bere zapore guztia dastatu ahal izango duzu bitaminak eta propietateak galdu gabe. Goizero ontziratzen ditugun 3 fruta zuku sorta dugu; Maui laranja zukua, Ohau zuku gorria eta Kauai zuku berdea.\nBilboko smoothie tropikal onenak. Gure bi zaporeetako bat aukeratu behar duzu; açaí edo pitaya. Zapore exotikoak zure ahosabaira zuzentzen dira.\nZURE EDARIA PROBIOTIKOA\nKombucha scoby izeneko mikroorganismoen kolonia erabiliz hartzitutako tearekin egindako edari probiotikoa da. Bizitzaren elixir gisa ezagutzen da eta osasunerako onura ugari ditu. Probatu orain Bilboko edo Donostiako Poké tabernan.\nAskok pentsatuko duzue Poké jatetxe batek ez liokeela garrantzirik emango garagardoei … Beno, Nalu Poké-n ez dugu horrela pentsatzen. Hemen garagardo ugari aurki ditzakezu, hala nola; Corona, Stella Artois, Leffe, Modelo, Becks edo Daura Damn.\nBada garaia guztiok planeta salbatzeko gure partea egiteko. Nalu Poké-tik, plastiko berrien erabilera saihesteaz gain, gure ura ontzi ekologikoetan eskaintzen dizugu gure itsasoak kutsatzen dituzten plastikozko botila tradizionalak atzean uzteko asmoz.\nGUREKIN FRESKATU ZAITEZ\nArratsaldea girotzeko zerbait freskagarria behar al duzu? Zatoz Nalu Poké-ra zure lagunekin erlaxatzera eta tragoak gurekin hartzera eta Bilboko eta Donostiako Poké onenaz gozatzera.\nEz itxaron gehiago eta egin eskaera online edo zatoz guregana bisitatzera Bilboko eta Donostiako Poké onenaz gozatzera.\nDressing: cebolla frita, sésamo, cebollino, kikos, chips vegetales, pipas de calabaza, alga nori y almendra


“DATOZEN orduetan” eta kideko formulak euskeraz - Bizkaieraren ataria\nDenpora kontuak adierazoteko, urteaz, hileaz, asteaz, egunaz edo dana dalako denpora-izenaz, gitxi-asko danok esaten dogu datorren urtean, datorren hilean e.a. Bardin gertatzen ete da pluralean? Datozen urteetan esaten ete dogu edo esan ete geinke?\nDatorren berez-berez darabilgu denpora-izenakaz, Iparraldean heldu den egiten dan moduan. Denpora-tarte luzetxoa, baina batez be zehatza, adierazoten daben izenakaz: datorren urtean, datorren hilean / hilabetean, datorren astean, edota datorren neguan, datorren uztailean, edo datorren domekan.\nDatorren hurregaz oraingoaren hurrengoa adiereazoten dogu orohar.\nBaina badira denpora-izen batzuk, datorren hori onartzen ez dabenak. Egun eta gau, esaterako. Gaur berbetan bagagoz, datorren egunean ez dogu esaten, ze datorren hori bihar da, eta perifrasirik sortzen ibili barik, izen zehatzak ditugu bihar, etzi edo etzidamu esateko.\nAsteko egunen izenakaz, bai ostera. Halan darabilguz: datorren astelehenean, datorren martitzenean edo datorren zapatuan, baina beti gaurko egunaren hurrengo biak (edo hirurak) ez diranean, ze horretarako daukaguz goian aitatu barri ditugun bihar eta enparaduak.\nDenpora-tarte laburra adierazoten daben izenakaz ez darabilguz, ez datorren singularra, ez datozen plurala. Ez dira legezkoak: *datozen minutuetan, *datorren orduan edo *datozen orduetan.\nGoiza, arratsa, ilundea, gaua, goizaldea lango izenakaz ez dogu datorren hori erabilten. Oraingoaren hurrengoa bada, bihar goizean / arratsean / gauaz eta halan. Eta denporan urrunagokoa bada, hurrengo goizean, ondoko gauean, hurbilen arratsaldean eta halan.\nIparraldeko berbetan, gehien, heldu den igandean, heldu den ortzilarean darabile gure datorren adizkiaren lekuan, baina badira beste batzuk be: hurbilen ortzilarean edo daugin igandean, azkenengo hau zahar kutsukoa gehiago.\nEtorteko dagoan egun hori zehaztu barik badago, zein aste-egun dan ziur ez badakigu, edo gitxi gorabeherakoa bada, esaten dogu datorren egun baten, eta baita be gaineko | gainerako egun baten.\nDatorren eta hurrengo ez dira bat\nEz ditugu ingurune berean erabilten bata eta bestea. Hurrengo astean dinogunean, aurreko aste baten hurrengoaz dihardugu, eta ez oraingoaren hurrengoaz. Baina datorren astean dinogunean, oraingoaren hurrengoa darabilgu berbagai, berbetan gagozan aste honen hurrengoaz, hatan be.\nEta plurala zer?\nPluralez adierazoten ditugu denpora-izenak, bat baino gehiago diranean. Halan: minutuak, orduak, egunak, asteak, hileak, urteak.\nBaina hiztunok ez dogu analogia automatikorik apliketan, eta ez ditugu adizki finkatuok bere horretan pluralera aldatzen. Ez dira naturalak euskaldunontzat ondoko formulak: *datozen urteetan, *datozen hileetan/hilabeetan, *datozen asteetan…, eta hainbat gitxiago: *datozen minutuetan eta *datozen orduetan, gaur egun hedabideetan txitean-pitean dantzuguzanak.\nGaztelaniazko próximo / próximos dalakotik dirudi datorrela nahasketa hori, osoan ez bada, zati baten behintzat. Izan be, adjektibo hori singularrez zein pluralez darabilgu gaztelaniaz arazo barik: el año próximo, los años próximos. Baina gaztelaniaz be be badira murriztapenak: el año que viene normala dan moduan, ez da hain normala esatea los años que vienen.\nZe aukera bultzatu?\nZein beste aukera daukagu orduan, denpora-izenak pluralean darabilguzanean?\nGure artean entzunena pluralerako hurrengo da, edota hurren, eta Iparraldean batez be geroko. Hurrengo urteetan da singularreko datorren urtean dalakoaren pluraleko ordaina; hau da, hemendik aurrera datozen urteak.\nBaina ezagunak eta ohikoak dira beste honeek be: Ondoko urteetan, edo Geroko egunetan, bigarren hau Iparralde eta ekialdean gehiago. Gainerako / gaineko urteetan be normal darabilgun adnominala dogu.\nBaina badaukagu beste estrategia bat, laburragoa, oraingoaren hurrengo denpora-tarteak izendatzeko, eta da plural hurbila esaten doguna, -otan atzizkia erabiltea, beti -etan atzizkira joten ibili beharrizan barik. EgunOtan, asteOtan, hileOtan edo urteOtan dinogunean, izan daitekez oraintxe bizi ditugunak, edo hurren-hurren ditugun gerokoak. Laburren denpora-erreferentzia emoteko modu eroso bat.\nEgia da, denpora-tarte laburrak izanik, pluralez erabilten ditugula gehiago, baina edozelan be beste egitura batzuk erabilten ditugu. Orain hurrengo orduan, edo hurrengo orduetan, edo hurrengo orduOtan, hurbiltasuna markatuz. Halan: minutuOtan edo hurrengo minutuOtan, hurrengo edo geroko orduOtan, eta bardin: segunduOTAN edo orain hurrengo segunduOtan.\nBeste izenlagun batzuk lagun dirala: ondoko minutuetan, hurrengo segundoetan, edo geroko orduetan.\nEta bardin: Hurrengo minutuetan, edo hurrengo minutuOtan. Eta beste hainbeste segundoakaz be: hurrengo segundoetan.\nBeste aukera bat, guztiz zabal dabilena: ondoko orduetan, minutuetan, segundoetan.\nDatozan denporaz ateko eremuetan bai\nDenporaz kanpoko eremuetan, beste esanahi batzuetarako, arazo barik erabilten dogu datozan. Halan esan daroagu: gainera datozan arazoak, lanak, zereginak, eragozpenak… Halan esan daiteke: Datozen gertaerak ikusteko gagoz oraindik.\nLurralde batera bisita bat egiten bagoaz autoz, esaterako, esan geinke: Hurrengo datozan herriak ikusgarriak dira. Jenteagatik be esan geinke: Hor aurrean datozen neska-mutilak ezagunak ditut. Edo: Hona datozan guztiak ondo hartuak izango dira. Berba baten esanda, datozan erabilteak daukan muga nagusia, denpora-izenakazkoa da.\nPosted on 2013/12/19 2019/05/09\nAibarrok eta Mogelek batutako esakera hau ez da hitzez hitz ulertu behar. Hitzok irakurrita leku guztietan txakurrak ort...